Hentikan kempen politik ugut dan menakut-nakutkan bukan melayu

Kenyataan Naib Presiden PAS

Perkembangan fasa-fasa akhir kempen sempena Pilihan Raya Negeri pada kali ini memperlihat beberapa pemimpin daripada Pakatan Harapan telah mula menggunakan kempen berbaur ugutan dan menakut-nakutkan bukan Melayu kepada PAS.

Kenyataan Hannah Yeoh di hadapan orang bukan Melayu yang mengatakan sekiranya menukar Menteri Besar Selangor kepada calon daripada PAS dan menyingkirkan PH dalam pilihan raya adalah tindakan menghukum diri sendiri serta menghukum anak dan cucu di Selangor merupakan ucapan yang amat jahat serta mengancam keharmonian kaum di Malaysia.

Kempen sebegini mengulangi sekali lagi kempen politik tidak sihat yang telah dibuat oleh Lim Guan Eng yang mengatakan sekiranya gelombang hijau menang, maka akan dirobohkan kuil-kuil.

Saya mengambil kesempatan pada hari ini, mengajak dan menasihati para pemimpin politik untuk tidak menggunakan kempen politik ugut sebegini, berkempenlah secara sihat dan matang dalam memastikan keharmonian kaum dapat dijaga.

Saya juga berharap rakyat Malaysia tidak termakan dengan politik sebegini yang sudah pasti merendah-rendahkan intelektual rakyat dan tidak madani. Budaya politik kuno sebegini wajar dinoktahkan.

Di bawah pentadbiran Parti Islam Se-Malaysia (PAS) di Negeri Terengganu, hubungan kaum dijaga dengan harmoni, kebajikan rakyat tanpa mengira agama, bangsa dan warna parti terus dijamin tanpa ada sebarang diskriminasi. Hak semua rakyat ini telah dijamin oleh perlembagaan dan menjadi tuntutan dalam Islam.

Akhirnya, saya mengajak semua pihak agar jadikan Pilihan Raya Negeri ini sebagai satu referendum untuk kita menoktahkan budaya politik ugut dan menakut-nakutkan rakyat ini.

YAB Dato’ Seri Dr Ahmad Samsuri Mokhtar
Menteri Besar Terengganu / Naib Presiden PAS

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Kes rasuah Bung Moktar dan isteri ditetapkan untuk sebutan 27 Mac

Prosiding membela diri Ahli Parlimen Kinabatangan Datuk Seri Bung Moktar Radin dan isterinya Datin Seri Zizie Izette Abdul Samad atas tiga pertuduhan rasuah di Mahkamah Sesyen ditetapkan untuk sebutan pada 27 Mac ini susulan rayuan mereka di Mahkamah Rayuan.

Pasangan itu menfailkan rayuan terhadap keputusan Mahkamah Tinggi di sini yang menolak permohonan mereka untuk menyemak keputusan Mahkamah Sesyen yang memerintahkan kedua-duanya membela diri atas tiga pertuduhan tersebut, menurut laporan Bernama.

Peguam M. Athimulan mewakili Bung Moktar memaklumkan kepada Hakim Mahkamah Sesyen Rozina Ayob bahawa pengurusan kes terhadap rayuan itu di Mahkamah Rayuan telah ditetapkan pada 22 Mac sementara menunggu rekod rayuan yang masih belum siap.

“Sehubungan itu, kami mohon mahkamah menetapkan tarikh sebutan semula kes ini untuk pihak-pihak memaklumkan mengenai perkembangan kes di Mahkamah Rayuan. Kami juga mohon kehadiran kedua-dua anak guam pada sebutan kes seterusnya dikecualikan,” kata peguam itu.

Timbalan Pendakwa Raya Law Chin How mengesahkan perkara itu dan tidak membantah permohonan pembelaan untuk kehadiran kedua-dua tertuduh dikecualikan pada sebutan kes seterusnya.

Rozina menetapkan sebutan semula kes itu pada 27 Mac ini untuk pihak-pihak memaklumkan perkembangan kes di Mahkamah Rayuan dan membenarkan permohonan pihak pembelaan supaya kehadiran kedua-dua tertuduh dikecualikan.

Bung Moktar, 63, yang berkerusi roda kerana mengalami keretakan pada bahagian kaki hadir ke mahkamah bersama Zizie Izette, 44.

Pada 3 Jan lepas, Hakim Mahkamah Tinggi Datuk Azhar Abdul Hamid membenarkan permohonan Bung Moktar dan isterinya untuk menggantung perbicaraan membela diri, sementara menunggu rayuan mereka dilupuskan di Mahkamah Rayuan.

Pada 2 Sept 2022, Mahkamah Sesyen memerintahkan pasangan itu membela diri atas tiga pertuduhan rasuah selepas mendapati pihak pendakwaan berjaya membuktikan kes prima facie terhadap mereka.

Pada 3 Mei 2019, Bung Moktar didakwa atas dua pertuduhan menerima rasuah berjumlah RM2.2 juta dan RM262,500 sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.

Bung Moktar dituduh menerima rasuah daripada ejen Public Mutual, Madhi Abdul Hamid, menerusi Zizie Izette di Public Bank Cawangan Taman Melawati di sini antara 12.30 tengah hari dan 5 petang 12 Jun 2015.

Beliau juga didakwa menerima suapan wang tunai RM337,500 daripada perunding Unit Amanah, Norhaili Ahmad Mokhtar di bawah nama Zizie Izette atas sebab sama dan di tempat sama pada 19 Jun 2015 manakala Zizie Izette berdepan tiga pertuduhan bersubahat dengan suaminya berhubung perkara itu di tempat, tarikh dan masa yang sama.


Polis terima aduan bayi tertukar

Polis mengesahkan menerima laporan berhubung kejadian membabitkan dua pasangan tertukar bayi di sebuah hospital swasta di Shah Alam, semalam.

Ketua Polis Daerah Shah Alam Asisten Komisioner Baharudin Mat Taib berkata laporan berkenaan dibuat oleh suami kepada usahawan dalam talian Siti Suriani Wahiddin, iaitu satu daripada pasangan yang terlibat di Ibu Pejabat Polis Daerah Shah Alam pada 9 pagi tadi.

“Laporan polis dibuat selepas si suami menyedari nama ibu pada tanda nama di kaki bayi tersebut bukan nama isterinya semalam, tetapi nama wanita lain yang dipercayai turut melahirkan bayi di hospital sama,” katanya.

Memetik laporan Bernama beliau berkata, laporan itu bagi membolehkan polis menjalankan siasatan lanjut berhubung kejadian berkenaan.

Media sebelum ini melaporkan, Siti Suriani atau lebih dikenali sebagai Siti Jamumall, melahirkan bayi lelaki di sebuah hospital swasta di Shah Alam, awal pagi kelmarin (11 Jun) manakala tanda nama di kaki bayi itu tertera nama wanita lain dan waktu dilahirkan pada 3.02 petang, pada 10 Jun.

Tanpa menyedari bayi berkenaan tertukar, pihak hospital telah membenarkan Siti Suriani serta bayi tersebut pulang ke rumah semalam.

Kejadian berkenaan tular menerusi media sosial berikutan perkongsian Siti Suriani di Facebook (FB) Live pada 7.40 malam semalam yang mendapat 1.3 juta tontonan dengan 40,000 tanda reaksi, 56,000 komen dan dikongsi 37,000 kali.

Menerusi FB Live itu, Siti Suriani turut memaklumkan beliau sudah menemui semula bayinya, bagaimanapun bercadang mengambil tindakan undang-undang ekoran kecuaian hospital berkenaan dan membuat laporan polis bagi membolehkan tindakan susulan.

Cemas tertukar bayi di hospital


BN bakal menang selesa PRN Johor, pengundi totok sudah memadai: Mat Hassan

Berbaki sehari lagi sebelum hari mengundi Pilihan Raya Negeri (PRN) Johor, Barisan Nasional (BN) berada pada kedudukan selesa untuk menang dan ia memadai sekiranya pengundi totok keluar mengundi.

Kemenangan yang bakal dicapai BN dibuat berdasarkan analisis daripada bilik perang dan laporan jentera dihantar, kata Timbalan Pengerusi Barisan Nasional (BN), Datuk Seri Mohamad Hassan.

“Alhamdulillah bacaan dan anggaran saya buat, war room buat dan laporan-laporan kita timbal balik, setakat hari ini BN melepasi garis penamat tetapi dalam politik macam-macam boleh berlaku.

“Maka baki hari ini dan esok untuk kita pastikan jentera terus dekati seramai mungkin pengundi agar kedudukan kita dapat diperkasa dan diperkukuhkan lagi,” katanya dipetik laporan media hari ini.

Mohamad ditemui wartawan selepas majlis ramah mesra di Pusat Daerah Mengundi (PDM) Kampung Lukut.

Jelasnya, BN dijangka mampu memperoleh 29 kerusi Dewan Undangan Negeri (DUN) Johor.

Namun, Mohamad berkata jentera perlu bekerja lebih kuat dalam tempoh dua hari ini sekiranya mahukan 38 kerusi meskipun BN telah mencapai garis penamat.

“Kalau 28 kerusi seri, 29 kerusi boleh tubuh kerajaan bila saya kata garis penamat dah lepas la tu, jadi nak nasi tambah sambal ke belacan kena kerja kuat lagi supaya yang penting dapat dua per tiga lagi selamat.

“Seperti di Melaka dah selamat aman tak ada kotak katik bahkan Melaka mencurah-curah banyak pelabur datang. Ini yang kita nak bila pelabur datang orang muda dapat manfaat.

“Banyak pelabur datang buka industri, buka perniagaan mereka pun perlukan tenaga kerja maka peluang pekerjaan banyak terbuka untuk mereka,” katanya.

Tambahnya, seperti di DUN Panti dan Pasir Raja walaupun mengikut perkiraan kedua-dua kerusi telah melepasi garisan (kemenangan) tetapi jentera jangan rasa selesa.

“Saya takut jentera selesa. (Kena) kerja kuat hingga tengah malam esok dan Sabtu pagi kita tak boleh bersenang lenang sikap pengundi kita kaji ada yang putih dan tidak.

“Pengundi putih perlu dikeluarkan seramai dan seawal mungkin, tidak guna kalau sokong tapi tak keluar undi,” katanya.


Subvarian baharu Omicron merebak cepat di Amerika Syarikat

Subvarian Omicron baharu kini merebak di Amerika Syarikat (AS) dan telah mencetuskan kebimbangan mengenai penularannya yang tinggi selain gejala baharunya.

Subvarian XBB.1.16 yang dirujuk sebagai “arcturus”, bertanggungjawab untuk 9.6 peratus kes Covid-19 semasa di negara ini, meningkat daripada 5.7 peratus minggu sebelumnya, menurut data Pusat Kawalan dan Pencegahan Penyakit AS, lapor Xinhua.

Subvarian Omicron XBB.1.5 kekal sebagai strain dominan di AS dan menyumbang 73.6 peratus daripada kes baharu Covid-19.

Pertubuhan Kesihatan Sedunia (WHO) telah menaikkan XBB.1.16 sebagai varian baharu yang perlu diberikan perhatian.

Strain baharu itu mula dikesan pada Januari dan sejak itu telah ditemukan di lebih 30 negara. WHO sedang memantau XBB.1.16, yang menyumbang kepada lonjakan kes Covid-19 baru-baru ini di India.

Pakar memberi amaran bahawa peratusan XBB.1.16 dijangka meningkat di AS dalam beberapa minggu akan datang, yang berkemungkinan menjadi jenis koronavirus dominan seterusnya di negara itu.

XBB.1.16 mempunyai mutasi yang menjadikannya lebih mudah menular, lebih mudah dijangkiti, dengan peningkatan dikesan dalam kalangan kanak-kanak, menurut Neha Narula dari Stanford Health Care.

“Kita masih mengesan sakit tekak, batuk, demam, dengan mengesan simptom baharu yang menyaksikan lebih ramai pesakit kanak-kanak dan dewasa mengalami konjunktivitis atau lebih dikenali sebagai – mata merah jambu,” kata Narula kepada CBS.


PAS masih belum tutup ruang untuk penyatuan ummah

PAS masih terbuka untuk mendukung agenda penyatuan ummah termasuk dengan UMNO menjelang Pilihan Raya Umum Ke-15 (PRU15) kelak, kata Timbalan Presidennya Datuk Seri Tuan Ibrahim Tuan Man.

Bagaimanapun, beliau berkata segalanya bergantung kepada UMNO yang dilihat bergerak secara ‘solo’ dalam beberapa Pilihan Raya Negeri (PRN) sebelum ini, lapor Bernama.

“Kita (PAS) masih mendukung hasrat untuk penyatuan ummah…kami lihat perlunya tiga parti ini (Bersatu, PAS, UMNO) duduk bersama.

“Dalam politik, PAS berdaftar sebagai komponen Perikatan Nasional (PN), kita bergerak dalam konteks PRU, kecuali Barisan Nasional buat keputusan berbeza kita bincang semula,” katanya.

Beliau berkata demikian pada sidang media selepas menghadiri Himpunan Hijau 3.0 di sini, malam tadi yang turut dihadiri Naib Presiden PAS Datuk Mohd Amar Nik Abdullah dan pimpinan PAS Pahang.

Mengulas pembahagian kerusi calon PAS di Pahang, Tuan Ibrahim berkata perbincangan mengenai kerusi Parlimen dan Dewan Undangan Negeri masih belum diadakan.

“Bergantung kepada perbincangan dan kami akan buat keputusan selepas itu, berapa jumlah calon dan sebagainya bergantung kepada perbincangan dalam PN,” katanya.


Saman Muhyiddin: Permohonan injunksi Zahid ditolak mahkamah

Datuk Seri Ahmad Zahid Hamidi gagal dalam permohonan injunksinya dalam saman fitnah terhadap mantan Perdana Menteri Tan Sri Muhyiddin Yassin bagi menghalang daripada mengeluarkan dakwaan terhadap Presiden UMNO itu.

Mahkamah Tinggi Kuala Lumpur menolak permohonan Zahid tersebut dan memutuskan isu-isu yang dalam saman fitnah dikemukakan sewajarnya ditangani dalam perbicaraan penuh saman sivil tersebut.

Hakim Datuk Rohana Ali Yusoff membuat keputusan menolak permohonan injunksi interim bekas Timbalan Perdana Menteri itu semasa prosiding yang berlangsung hari ini, menurut laporan Bernama.

Mahkamah menetapkan pengurusan kes melalui dalam talian pada 3 Okt untuk kedua-dua pihak membuat persediaan untuk perbicaraan.

“Selepas mendengar hujahan daripada kedua-dua peguam bela, mahkamah menolak permohonan itu dengan alasan isu yang dibangkitkan adalah lebih baik diselesaikan dan diputuskan semasa perbicaraan.

“Isu yang dibangkitkan oleh pihak-pihak bertelagah adalah seperti berikut, sama ada kenyataan defendan berunsur fitnah atau tidak; sama ada terdapat kebenaran dalam pembelaan defendan tentang justifikasi dalam menyokong kenyataan fitnah; sama ada kenyataan defendan adalah komen yang adil; dan sama ada defendan boleh bergantung pada pembelaan keistimewaan yang layak.

“Mahkamah menganugerahkan kos RM5,000 untuk permohonan itu. Kes itu kini akan dibicarakan,” kata peguam itu dipetik laporan.

Zahid menerusi saman yang difailkan pada 4 April lepas, memohon perintah injunksi secara ex-parte (sebelah pihak) supaya Muhyiddin atau wakilnya menarik balik kenyataan fitnah tersebut atau kenyataan fitnah serupa terhadapnya.

Plaintif juga memohon perintah injunksi sementara untuk menghalang defendan, pegawai dan pembantunya serta ejen dan wakilnya daripada mengeluarkan, menerbitkan, mengedarkan atau menyebarkan kenyataan fitnah berkenaan atau kenyataan fitnah serupa di mana-mana wadah media sosial termasuk Facebook, Instagram, Twitter dan WhatsApp.


Bekas PM Jepun disahkan terbunuh

Bekas Perdana Menteri (PM) Jepun Shinzo Abe meninggal dunia selepas ditembak ketika memberi ucapan pada kempen pilihan raya Parlimen di wilayah Nara, mengejutkan negara di mana keganasan politik jarang berlaku dan senjata api dikawal ketat.

Seorang lelaki melepaskan tembakan ke arah Abe, 67, dari belakang dengan pistol buatan sendiri ketika dia berucap di bandar barat Nara, lapor media Jepun.

Ia adalah pembunuhan pertama seorang menteri atau bekas PM Jepun sejak zaman ketenteraan sebelum perang pada 1930-an.

Hospital yang cuba menyelamatkannya berkata dia meninggal dunia pada jam 5.03 petang. (0803 GMT), kira-kira lima setengah jam selepas dia ditembak.

Seorang doktor berkata Abe telah terbunuh akibat dua luka dalam, satu di sebelah kanan lehernya. Dia tidak mempunyai tanda-tanda vital ketika dibawa masuk ke hospital.

Bercakap sebelum kematian Abe diumumkan, Perdana Menteri Fumio Kishida mengutuk tembakan itu dalam “istilah paling kuat” manakala rakyat Jepun dan pemimpin dunia menyatakan rasa terkejut.

“Serangan ini adalah satu tindakan kejam yang berlaku semasa pilihan raya – asas demokrasi kita – dan sememangnya tidak boleh dimaafkan,” kata Kishida.

Polis berkata seorang lelaki berusia 41 tahun yang disyaki melakukan tembakan itu telah ditahan.

NHK memetik sumber bahawa suspek dikenali sebagai Tetsuya Yamagami, memberitahu polis dia tidak berpuas hati dengan Abe dan mahu membunuhnya.

Abe sedang membuat ucapan kempen di luar stesen kereta api apabila dua tembakan kedengaran kira-kira jam 11:30 pagi (0230 GMT). Pegawai keselamatan kemudian dilihat menangani seorang lelaki berbaju-T kelabu dan seluar kuning air.


PDRM kekal momentum turunkan kadar jenayah: PM

Polis Diraja Malaysia (PDRM) berjaya mengekalkan momentum kecemerlangan dalam penurunan indeks jenayah negara sekali gus membuktikan kredibiliti tinggi dalam menjaga keamanan negara.

Perdana Menteri Datuk Seri Ismail Sabri Yaakob berkata walaupun hampir seluruh kekuatan jentera pasukan dikerah untuk penugasan Op Covid-19, PDRM tetap komited mengimbangi keutamaan perkhidmatan memerangi jenayah dan mengekalkan keharmonian masyarakat serta keamanan negara.

Beliau berkata jenayah indeks bagi tahun 2021 menunjukkan penurunan iaitu 52,974 kes berbanding 65,623 kes pada 2020, lapor Bernama.

Bagi tempoh Januari hingga Februari tahun ini pula, jenayah indeks turut turun kepada 8,484 kes berbanding 9,773 kes dalam tempoh sama tahun lepas.

“Kerajaan mengucapkan terima kasih kepada anggota PDRM yang sanggup mengetepikan kepentingan diri, berhujan panas, memerah keringat dan mendedahkan diri kepada risiko jangkitan dan bencana,” katanya berucap pada sambutan Peringatan Hari Polis ke-215 di Pusat Latihan Polis (Pulapol) di sini hari ini.

Turut hadir Menteri Dalam Negeri Datuk Seri Hamzah Zainudin; Ketua Polis Negara Tan Sri Acryl Sani Abdullah Sani dan Panglima Angkatan Tentera Jeneral Tan Sri Affendi Buang.

Ismail Sabri turut melahirkan penghargaan terhadap anggota PDRM, sebagai barisan hadapan yang banyak membantu meringankan beban Keluarga Malaysia ketika pandemik Covid-19.

Beliau berkata negara akan memasuki fasa peralihan ke endemik mulai 1 April, namun memohon rakyat untuk bekerjasama mematuhi prosedur operasi standard (SOP) seperti pemakaian pelitup muka.

Dalam pada itu, Perdana Menteri berkata kerajaan sedar tugas kepolisan dalam menangani kes jenayah semakin kompleks, terutama dengan kewujudan teknologi dan pelbagai aplikasi media sosial yang disalah guna untuk perbuatan jenayah.

Beliau berkata semua ini menuntut PDRM menanganinya secara tegas, strategik dan berkesan demi memastikan keselamatan negara dan ketenteraman awam terpelihara.

Ismail Sabri berkata kerajaan amat prihatin terhadap keperluan PDRM untuk meningkatkan keupayaan dalam menghadapi dan membanteras kejadian jenayah kerana soal keselamatan bukan perkara yang boleh dipandang remeh.

Bagaimanapun, Perdana Menteri berkata dalam konteks menjaga keamanan negara, bebanan itu tidak sepatutnya diletakkan atas bahu pasukan keselamatan seperti PDRM semata-mata.

“Saya menyeru kepada seluruh Keluarga Malaysia supaya berganding bahu dan bekerjasama dengan PDRM bagi mengurangkan jenayah dan membanteras tindakan anasir yang cuba menggugat kedaulatan negara dan ketenteraman awam,” katanya.


‘Siapa kata kerajaan PN tiada hala tuju’

Ketua UMNO Bahagian Ketereh, Tan Sri Annuar Musa yakin kedudukan UMNO, rakyat dan negara akan lebih baik jika berada bersama Bersatu, PAS dan parti komponen lain dalam Perikatan Nasional (PN).

Beliau menaruh keyakinan terhadap kerajaan PN pimpinan Tan Sri Muhyiddin Yassin untuk memulih dan memacu ekonomi negara bagi kepentingan rakyat.

“Ekonomi negara kita wajib segarkan semula. Kerajaan kita mampu… kita yakin kita boleh. Petanda cukup jelas. Hala tuju berada atas landasan menuju kejayaan.

“Malah kita mampu bangkit sebagai negara yang sejahtera dan dinikmati bersama,” katanya dalam kenyataan hari ini.

Semalam, Presiden UMNO, Datuk Seri Ahmad Zahid Hamidi berkata, kerajaan PN yang dibentuk selepas Tun Dr Mahathir Mohamad meletak jawatan, tidak mempunyai manifesto dan hala tuju, berbanding UMNO dan Barisan Nasional (BN).

Annuar yang juga bekas Setiausaha Agung BN berkata, kerajaan PN bukan milik Bersatu atau PAS sahaja, tetapi milik bersama rakyat Malaysia yang mahu menyelamatkan negara.

“Sekurang kurangnya 12 parti bergabung di dalamnya. Semua berperanan sama rata. Izinkan UMNO selesaikan kemelut kita. BN tetap memikul tanggungjawab bersama untuk pastikan kerajaan ini berjaya.

“Wajar kita terus fokus kepada kerja menyelamatkan nyawa, harta, ekonomi dan kesatuan kita. Izinkan UMNO mencari jalan untuk tampil lebih bertenaga.

Insya-Allah menjelang akhir 2021 kita raikan kemenangan bersama. Perikatan Nasional, kerajaan oleh semua untuk semua… insya-Allah ,” katanya.


Jangkitan di lapan negeri naik, 11 kes positif Covid-19 di PPS

Lapan negeri mencatat peningkatan jangkitan harian Covid-19, walaupun kes di seluruh negara turun daripada 2,778 kes semalam kepada 2,757 hari ini, menurut statistik dikeluarkan Jabatan Kesihatan Negeri-Negeri malam ini.

Di antara lapan negeri itu, Johor merekodkan jumlah tertinggi iaitu sebanyak 361 kes baharu, berbanding 342 semalam, menjadikan kumulatif positif di negeri itu sejak awal tahun lalu kepada 243,399 kes, dengan sehingga semalam 233,927 pesakit sembuh dan 3,848 kematian.

Sehingga semalam, Johor merekodkan 5,263 kes aktif, termasuk 4,297 pesakit menjalani kuarantin di rumah; 473 ditempatkan di PKRC; 473 dimasukkan ke hospital; dan 20 dirawat di unit rawatan rapi (ICU) dengan 14 daripadanya memerlukan alat bantuan pernafasan.

Kelantan pula merekodkan 346 jangkitan baharu, berbanding 311 kes semalam; diikuti Kedah (273 kes baharu, 169 semalam); Perak (189 kes baharu, 161 semalam); Pahang (180 kes baharu, 162 semalam); Terengganu (172 kes baharu, 164 semalam); Sabah (125 kes baharu, 108 semalam); dan Perlis (13 kes baharu, 11 semalam).

Sementara itu, Ketua Pengarah Kesihatan Tan Sri Dr Noor Hisham Abdullah berkata sehingga jam 3 petang tadi seramai 11 pesakit positif Covid-19 dikesan di pusat pemindahan sementara (PPS) mangsa banjir.

“KKM ingin memaklumkan satu (1) kluster komuniti pertama melibatkan penularan Vovid-19 dalam kalangan mangsa banjir di sebuah PPS di daerah Bentong, Pahang telah dilaporkan pada 27 Disember 2021.

“Kes indeks bagi Kluster Karak Setia ini merupakan seorang perempuan warganegara Malaysia yang dikesan positif pada 19 Disember 2021 melalui saringan individu bergejala bergejala.

“Kes mula bergejala demam, batuk, selesema, dan hilang deria bau sejak 18 Disember 2021. Sehingga 27 Disember 2021 jam 12 tengah hari, seramai 104 individu telah disaring dalam kluster ini,” katanya dalam kenyataan hari ini.

Menurutnya, daripada jumlah itu 10 individu dikesan positif dengan punca penularan disyaki pergaulan dalam kalangan mangsa banjir di pusat penempatan tersebut. Kesemua kes positif dan kontak rapat telah diasingkan daripada mangsa banjir yang lain.

Dr Noor Hisham berkata daripada keseluruhan 23,807 mangsa banjir di Kelantan, Pahang, Selangor, Negeri Sembilan dan Melaka, seramai 429 individu disahkan positif Covid-19.

Beliau juga memaklumkan seramai 4,620 pesakit disahkan sembuh dalam tempoh 24 jam sehingga 12 tengah hari tadi, menjadikan kumulatif sebanyak 2,669,654 kes puluh atau 97.3 peratus daripada 2,743,936 kumulatif positif.

Dalam tempoh sama katanya, sebanyak 163 kes import yang turut membabitkan 12 rakyat asing dikesan, manakala 2,594 kes lagi adalah penularan tempatan, termasuk yang melibatkan 92 bukan warganegara Malaysia.

Sehingga kini, 297 pesakit masih dirawat di ICU, termasuk 169 daripadanya memerlukan alat bantuan pernafasan.

“Daripada 2,757 kes harian yang dilaporkan pada hari ini, 40 kes atau 1.5 peratus adalah kategori 3, 4, dan 5; dan 2,717 kes (98.5 peratus) lagi adalah terdiri daripada kategori 1 dan 2.

“Sebanyak tujuh kluster baharu turut dikesan menjadikan keseluruhannya 6,110 kluster dengan 5,887 telah ditamatkan dan 223 lagi masih aktif,” katanya.


Ringgit dibuka rendah, lebih lemah berbanding bath dan rupiah

Ringgit dibuka rendah berbanding dolar AS hari ini apabila dolar AS mengukuh berikutan kebimbangan kelembapan ekonomi, kata seorang penganalisis.

Pada 9 pagi, mata wang ringgit menysusut kepada 4.4920/4970 berbanding dolar AS daripada kadar penutup Jumaat 4.4765/4835.

Ketua Ekonomi dan Kewangan Sosial Bank Muamalat Malaysia Bhd Mohd Afzanizam Abdul Rashid berkata dolar AS meningkat berbanding mata wang utama lain kerana kebimbangan kelembapan ekonomi semakin meningkat, walaupun kadar inflasi global telah menjadi sederhana dan Rizab Persekutuan Amerika Syarikat (AS) berkemungkinan menghentikan kenaikan kadar faedahnya.

“Mesyuarat siling hutang AS yang sepatutnya berlaku minggu ini juga akan dipantau dengan teliti untuk melihat sama ada had hutang akan ditarik balik pada Jun.

“Jika tidak, risiko mungkir oleh kerajaan AS akan dinaikkan,” katanya dipetik laporan Bernama.

Mohd Afzanizam juga menyatakan data menunjukkan pertumbuhan yang sederhana dan trend disinflasi.

“Jadi sekarang sudah tiba masanya untuk melihat impak kepada makroekonomi memandangkan penghantaran dasar monetari akan mengambil sedikit masa untuk memberi kesan yang bermakna.

“Oleh itu, pasaran pertukaran asing akan terus kekal terkawal, sekali gus menyokong dolar AS,” katanya, sambil menambah bahawa ringgit boleh kekal lemah dengan paras rintangan seterusnya pada RM4.5491.

Sementara itu, ringgit didagangkan lebih tinggi berbanding sekumpulan mata wang utama.

Ia menokok nilai berbanding euro kepada 4.8752/8806 daripada 4.8839/8915 pada penutup pada hari Jumaat, naik berbanding yen Jepun kepada 3.3061/3103 daripada 3.3233/3290 dan meningkat berbanding pound British pada 5.5930/5.602 berbanding 8. 6169 sebelum ini.

Bagaimanapun, mata wang tempatan itu diniagakan rendah berbanding mata wang Asean.

Ringgit susut berbanding baht Thailand kepada 13.3029/3260 daripada 13.1658/1922 pada penutup Jumaat dan susut berbanding rupiah Indonesia kepada 304.4/305.0 daripada 303.4/304.1 minggu lepas.

Ia juga susut kepada 3.3562/3605 berbanding dolar Singapura berbanding 3.3552/3609 pada Jumaat lalu dan susut nilai berbanding peso Filipina pada 8.04/8.06 daripada 8.02/8.04 sebelumnya.


Khairy terima mesej Tok Mat nak bertanding Rembau, sedia beri laluan

Selepas Datuk Seri Mohamad Hasan mengesahkan bakal bertanding kerusi Parlimen Rembau, nampaknya Khairy Jamaluddin Abu Bakar yang merupakan penyandang kerusi tersebut menyedari mesej yang cuba disampaikan oleh Timbalan Presiden UMNO itu

Khairy yang juga Menteri Kesihatan itu berkata berkemungkinan senario terburuk adalah beliau tidak akan bertanding pada pilihan raya umum ke-15 (PRU-15) depan nanti dan tidak mahu menceroboh kawasan orang lain hanya semata-mata untuk bertanding.

“Saya (baru-baru ini) menerima satu mesej daripada (Timbalan Presiden Umno) Mohamad (Hasan) untuk memberi laluan.

“Saya akan ikut apa yang Umno mahu dan di mana mereka mahu saya bertanding. Tak apa. Saya belum terima sebarang arahan. Saya akan berasa malu untuk ceroboh kawasan lain.

“Tak apa. Senario terburuk, saya tidak akan bertanding,” katanya dipetik laporan media FMT hari ini.

Untuk rekod, Khairy menyandang kerusi Parlimen Rembau sejak 2008.

Terdahulu, Mohamad atau dikenali juga sebagai Tok Mat mengesahkan bakal membuat penampilan bertanding di peringkat kerusi Parlimen pada PRU-15 nanti, selain mempertahankan kerusi Dewan Undangan Negeri (DUN) Rantau yang disandangnya.

Mohamad berkata selaku Timbalan Presiden UMNO sewajarnya untuk beliau bertanding kerusi Parlimen, namun tidak mendedahkan secara jelas kerusi mana satu yang bakal ditandinginya nanti.

“Insya-Allah, saya akan terus pertahankan kerusi DUN Rantau pada PRU15 ini. Kerusi Rantau ini, imbangan penduduk itu menggambarkan seperti Malaysia, orang Melayu, Cina dan India itu ramai.

“Jadi ia perlu diuruskan dengan baik dan saya yakin pengundi di Rantau akan terus berikan sokongan kepada Barisan Nasional (BN).

“Memandangkan saya sebagai Timbalan Presiden parti, seharusnya juga saya perlu untuk bertanding di peringkat kawasan Parlimen, untuk saya memainkan peranan dan perlu berada di peringkat kebangsaan untuk mengurus parti dan insya-Allah jika diberikan keyakinan oleh pengundi untuk menubuhkan kerajaan di peringkat pusat,” katanya.

Terdahulu, terdapat spekulasi mengatakan Mohamad yang mesra dipanggil Tok Mat akan bertanding di kerusi Rembau, sesuai dengan kedudukan beliau sebagai Ketua UMNO Bahagian Rembau.


Tiada penerima vaksin Covid-19 di Putrajaya semalam

Jumlah individu dewasa di Lembah Klang yang melengkapkan suntikan dos kedua vaksin Covid-19 masing-masing kini melebihi 100 peratus, menurut data dikeluarkan Jawatankuasa Khas Jaminan Akses Bekalan Vaksin Covid-19 (JKJAV).

Data itu menunjukkan sehingga semalam hampir tujuh juta atau 113.5 peratus populasi dewasa di Selangor, Kuala Lumpur dan Putrajaya menerima sekurang-kurangnya satu dos suntikan vaksin Covid-19, manakala lebih 6.2 juta atau 100.6 peratus penerima melengkapkan dos kedua.

Menurut JKJAV jumlah itu melebihi 100 peratus kerana statistik kependudukan daripada Jabatan Perangkaan Malaysia tidak mengambil kira perubahan populasi sejak banci terakhir, penduduk tanpa dokumen serta vaksinasi yang diberikan kepada mereka.

Sejak Februari hingga semalam, lebih 38.2 juta individu dewasa di seluruh negara menerima dos vaksin Covid-19, membabitkan 21.29 juta atau 90.9 peratus penerima dos pertama dan 17.0 juta atau 72.7 peratus individu melengkapkan dos kedua.

Menurut data itu sehingga semalam, hanya lima negeri – Pahang, Perak, Kedah, Kelantan, dan Sabah – masih mencatat jumlah individu dewasa yang melengkapkan suntikan vaksin masing-masing di bawah nilai ambang 60 peratus.

Semua negeri itu merekodkan antara 49.4 peratus dan 57.6 peratus populasi dewasa yang melengkapkan dos kedua.

Sementara itu, semalam sahaja sebanyak 258,929 dos vaksin diberikan, membabitkan 88,960 penerima dos pertama dan 169,969 individu lagi melengkapkan suntikan masing-masing. Ini termasuk penerima vaksin dos tunggal.

Mengikut catatan JKJAV, tidak ada penerima suntikan vaksin Covid-19 sama ada dos pertama atau kedua di Putrajaya, sementara Johor merekodkan jumlah pemberian tertinggi vaksin membabitkan 42,681 penerima.


[TERKINI] 17,205 pesakit Covid-19 sembuh semalam, kes aktif turun

Seramai 324 pesakit berkaitan Covid-19 dilaporkan meninggal dunia dalam tempoh 24 jam pada Sabtu, turun sedikit daripada 388 kes kematian yang direkodkan pada Jumaat, menurut statistik Kementerian Kesihatan (KKM) yang dikemas kini hari ini.

Jumlah terbaharu itu menjadikan kumulatif keseluruhan sejak rakyat Malaysia pertama meninggal dunia akibat Covid-19 pada 17 Mac tahun lalu, kepada 23,067 kes, lapor KKM dalam laman web dikendalinya COVIDNOW.

Daripada jumlah kematian terbaharu itu juga, 70 pesakit meninggal dunia sebelum dibawa ke hospital atau ‘brought in death’ (BID), menjadikan keseluruhan kes BID sebanyak 4,397.

Sementara itu lima negeri merekodkan peningkatan kes berbanding kelmarin dengan Perak mencatatkan 15 kematian pada Sabtu berbanding tujuh pada Jumaat; Kelantan (12 Sabtu, 10 Jumaat); Sarawak (11 Sabtu, 2 Jumaat); Melaka (7 Sabtu, 0 Jumaat); dan Negeri Sembilan (5 Sabtu, 1 Jumaat).

Kes kematian di Selangor semalam walaupun turun kepada 146 daripada 167 yang dicatatkan pada Jumaat, namun negeri itu kekal mencatat jumlah kematian tertinggi.

Pesakit sembuh

Sementara itu, susulan 17,205 pesakit Covid-19 dilaporkan sembuh semalam, jumlah kes aktif juga turun kepada 219,359 kes berbanding tempoh sama kelmarin sebanyak 221,339 kes.

Daripada jumlah kes aktif itu, 182,857 atau 83.4 peratus pesakit kini menjalani kuarantin di rumah, 23,998 dirawat di Pusat Kuarantin dan Rawatan Covid-19 (PKRC), dan 11,339 pesakit dirawat di hospital seluruh negara.

Seramai 475 pesakit kini dirawat di unit rawatan rapi (ICU) tetapi tidak memerlukan alat bantuan pernafasan, manakala 690 lagi memerlukan alat bantuan pernafasan.

Daripada jumlah pesakit aktif yang dirawat di hospital, 2,123 kes dilaporkan di Johor; Kedah (746); Kelantan (919); Melaka (317); Negeri Sembilan (298); Pahang (487); Pulau Pinang (725); Perak (810); Perlis (162); Sabah (1,288); Sarawak (992); Selangor (1,613); Terengganu (354); Kuala Lumpur (433); Labuan (tujuh); dan Putrajaya (65).

Program Imunisasi Covid-19 Kebangsaan (PICK)

Mengenai jumlah pemberian vaksin menerusi PICK yang dilancarkan pada Februari lalu, KKM memaklumkan sehingga semalam 56.0 peratus atau 18,295,014 daripada individu dewasa telah lengkap divaksin.

Sebanyak 67.2 peratus atau 21,938,426 individu lagi menerima sekurang-kurangnya satu dos suntikan vaksin Covid-19, menjadikan keseluruhannya 40,155,975 dos vaksin telah diberikan sehingga semalam.

Semalam sahaja sebanyak 232,559 dos vaksin diberikan membabitkan 73,106 penerima dos pertama, dan 159,453 penerima melengkapkan dos vaksin masing-masing, termasuk vaksin dos tunggal.


Betul lah Najib ingatkan ahli UMNO jangan tunjuk kemewahan

Datuk Seri Najib Razak hari ini mengingatkan ahli UMNO supaya tidak boleh menunjuk-nunjuk kemewahan yang dimiliki kerana orang tidak suka kepada pemimpin sedemikian.

“Malah kalau kita menunjuk-nunjuk lebih sangat… orang kata berlagak… itulah punca kekalahan kita… orang tak suka kepada pada pemimpin-pemimpin yang berlagak,” kata menyampaikan ucapan perasmian Persidangan Cawangan UMNO Pekan hari ini.

Mungkin benar apa yang dikatakan bekas Perdana Menteri itu sebagaimana dilakukannya, apabila menyimpan ‘kemewahan’ dalam beberapa peti besi ketika beliau tinggal di Seri Perdana sebelum ini.

Selain itu, Najib juga tidak menunjuk-nunjuk kemewahannya apabila menyimpan jutaan wang tunai, barang kemas dan beg tangan mewah di sebuah kondominium di ibu negara, yang hanya terbongkar selepas serbuan pihak polis.

Terdahulu, Agenda Daily melaporkan tular gambar beberapa peti besi yang dipindahkan dari kediaman rasmi Perdana Menteri di kompleks Seri Perdana selepas diarahkan Najib. Berita berkaitan

Beberapa keping gambar tular menunjukkan peti besi besar dikeluarkan dari kompleks tersebut yang dipercayai dipindahkan selepas kekalahan kerajaan Barisan Nasional (BN) pada Pilihan Raya Umum Ke-14 lalu.

Kren juga terpaksa digunakan bagi membawa keluar peti besi tersebut dari Seri Perdana kerana terlalu berat untuk diangkat.

Sebelum itu, Najib mengakui membawa keluar perabot dari kompleks Seri Perdana dan masih disimpan di gudang.

Pada Mei 2018 lalu pula, polis merampas kira-kira RM120 juta wang tunai, barang kemas dan beg tangan berjenama terkenal, seperti Hermes Birkin, dari sebuah kediaman di kondominium mewah di Pavilion Residences, yang dikatakan milik Najib, isterinya Datin Seri Rosmah Mansor dan UMNO.

Sebanyak 72 bagasi mengandungi wang tunai, barang kemas dan pelbagai barangan berharga serta 284 kotak berisi beg tangan berjenama ditemui dalam sebuah unit kediaman di Pavilion Residences yang diperiksa polis berhubung siasatan kes 1Malaysia Development Berhad (1MDB).

20 Mei lalu Mahkamah Tinggi Kuala Lumpur menolak permohonan Kerajaan Persekutuan untuk melucut hak wang RM114 juta dipercayai milik 1MDB, yang disita di kondominium berkenaan.


Zahid kesal difitnah dikaitkan dengan tertuduh dera Bella

Datuk Seri Ahmad Zahid Hamidi membidas pihak tertentu yang cuba mengaitkan dirinya dengan tertuduh yang sedang dibicarakan dalam kes penderaan remaja perempuan sindrom Down bernama Bella.

Presiden UMNO itu menegaskan tidak pernah melindungi mana-mana individu yang terbabit dalam jenayah seperti yang tular dalam media sosial, ia susulan timbul gambar Zahid bersama pengasas Rumah Bonda Siti Bainun Abd. Razali baru-baru ini.

“Sebagai insan tentunya saya juga mengharapkan keadilan buat Bella dapat ditegakkan. Terlalu banyak insiden menyayat hati dilaporkan dalam kes berkenaan dan pastinya semua mahukan kebenaran.

“Bagaimanapun, saya kesal apabila diberitahu tiba-tiba ada pihak cuba mengaitkan saya dengan kes terbabit.

“Menuduh saya cuba melindungi tertuduh dengan mengaitkan tertuduh memiliki 10 peguam bela kerana saya,” katanya dalam hantaran di Facebook.

Zahid juga menafikan dakwaan beliau cuba mempengaruhi mahkamah dalam perbicaraan kes Bella dengan menyifatkannya sebagai tidak masuk akal.

“Jika benar saya mempunyai keupayaan seperti itu bukankah lebih baik saya melindungi kes saya, melindungi kes mahkamah dikenakan terhadap saya oleh kerajaan 22 bulan sejurus memperoleh kuasa.

“Biarlah mahkamah menentukan kebenaran melalui proses perbicaraan yang adil dan saksama. Bagaimana saya boleh melakukannya walhal yang menuduh juga tentu tahu saya tiada sebarang kuasa berbuat demikian.

“Saya tidak berada dalam kerajaan untuk menekan pihak pendakwaan seperti dilakukan kerajaan 22 bulan,” katanya.

Zahid juga berharap semua pihak jangan terlalu cepat menuduh dan membuat kesimpulan atas apa yang dibaca dan dilihat.

“Saya harap mereka yang gigih berusaha memfitnah saya sekali lagi demi politik itu, berhentilah. Jangan kita terlalu mudah mempercayai sesuatu tuduhan dan dakyah yang dibawa.

“Kaji dan selidiki dahulu setiap berita dan cerita yang disebarkan. Jika malas mahu mencari kebenaran, jangan pula rajin menyebarkan kepalsuan. Bulan Ramadan yang mulia ini tidak sepatutnya dicemari dengan nilai-nilai kebatilan seperti itu,” katanya.


UMNO bakal jadi seperti parti Golkar di Indonesia, kalah tak boleh bangun

Kejatuhan parti pemerintah Indonesia tidak mustahil mungkin berlaku juga kepada UMNO, kata Datuk Mohd Yusof Ismail.

Bekas Ketua Bahagian Alor Setar itu berkata UMNO sudah ditolak semasa Pilihan Raya Umum Ke-15 (PRU-15) dan hilang kepercayaan pengundi teras dikalangan orang Melayu, oleh itu ahli-ahli UMNO perlu mengambil iktibar daripada pengalaman lalu dan membuat perubahan semasa pemilihan kali ini.

“Pada PRU-15, secara total UMNO ditolak orang Melayu, saya rasa UMNO cuma dapat undi daripada ahlinya sahaja. Saya harap perwakilan cari pemimpin yang boleh membantu UMNO mengembalikan kepercayaan rakyat.

“Sebab UMNO adalah parti teras parti yang banyak berjasa banyak kepada negara. Jangan jadi seperti GOLKAR apabila kalah, pemimpin tidak mahu berundur,” katanya dipetik laporan BH.

Mohd Yusof berkata, UMNO perlu mengembalikan keyakinan rakyat kepadanya melalui perubahan dalam parti itu atau berhadapan situasi tidak lagi diterima orang ramai.

“Kita lihat apa terjadi pada GOLKAR, pemimpin yang sama tetap mahu memimpin parti itu dan sehingga hari ini parti itu tidak boleh bangun.

“Jadi jangan jadikan UMNO seperti apa yang berlaku kepada GOLKAR, kembalikan keyakinan rakyat dengan kepimpinan UMNO yang baharu,” katanya.

Pada September tahun lalu, Mohd Yusof digantung keahlian UMNO selama enam tahun, namun pihak Lembaga Disiplin UMNO kemudian membuat keputusan menangguhkan hukuman itu sementara.

Bagaimanapun, dalam langkah pembersihan UMNO baru-baru ini, penggantungan itu kembali dikuat kuasa menyebabkan hukuman itu kembali berjalan ke atasnya.


Ancaman berkembar Delta, Omicron cetus ‘tsunami’ Covid-19: Amaran WHO

Pertubuhan Kesihatan Sedunia (WHO) memberi amaran ancaman dua varian Covid-19 secara serentak di seluruh dunia sekarang ini boleh mengancam sistem kesihatan walaupun setelah dipertingkatkan sehingga ke tahap tertinggi.

WHO berkata varian Delta dan Omicron – kedua-duanya varian yang membimbangkan (VOC) – adalah ‘ancaman berkembar’ paling pantas menular, menyebabkan peningkatan kes harian yang semakin tinggi, mendorong lonjakan kemasukan ke hospital dan kematian.

Dalam kenyataan amaran hari ini, WHO berkata kes baharu peringkat global meningkat sebanyak 11 peratus minggu lalu, manakala Amerika Syarikat (AS) dan Perancis kedua-duanya mencatatkan rekod kes harian pada hari Rabu.

“Saya sangat prihatin bahawa Omicron, menular serentak dengan Delta, membawa kepada tsunami Covid-19,” kata Ketua WHO Tedros Adhanom Ghebreyesus.

“Ini akan terus memberi tekanan besar kepada sektor kesihatan, terutama kakitangan yang semakin keletihan, sementara sistem kesihatan pula di ambang kehancuran,” katanya.

Beliau berkata tekanan terhadap sistem kesihatan bukan sahaja disebabkan oleh pesakit baharu Covid-19, tetapi juga sejumlah besar pekerja kesihatan yang jatuh sakit akibat dijangkiti Covid-19.

WHO memikirkan perjuangan menentang Covid-19 pada 2021 dan berharap pandemik itu akan berakhir tahun, namun memberi amaran bahawa ia akan bergantung kepada ekuiti vaksin yang lebih banyak.

Pertubuhan itu berharap 40 peratus penduduk di setiap negara diberi vaksin lengkap menjelang akhir tahun, dan mempunyai sasaran liputan 70 peratus menjelang pertengahan 2022.

Sementara itu, katanya maklumat salah menjadi gangguan berterusan pada 2021, sehingga menghalang usaha untuk menangani wabak itu.

“Dalam gelombang besar kes yang dilihat pada masa ini di Eropah dan di banyak negara di seluruh dunia, maklumat salah telah mendorong keraguan terhadap vaksin,” katanya. – Agensi


Kelulusan dalam projek Jana Wibawa dibuat MoF bukan PMO: Muhyiddin

Tan Sri Muhyiddin Yassin mengesahkan pihak Suruhanjaya Pencegahan Rasuah Malaysia (SPRM) memanggilnya baru-baru ini bagi memberi keterangan berhubung projek Jana Wibawa dan bukan melibatkan tuduhan penyelewengan berjumlah berbilion seperti dituduh oleh Perdana Menteri Datuk Seri Anwar Ibrahim.

Pengerusi Perikatan Nasional (PN) itu menjelaskan projek Jana Wibawa sebelum ini dikendalikan oleh pihak Kementerian Kewangan (MoF) dan setiap kelulusan perlu dibuat menerusi kementerian tersebut, bukannya diputuskan oleh Pejabat Perdana Menteri (PMO), tetapi sebaliknya banyak tuduhan dilemparkan terhadapnya kononnya terlibat dalam penyelewengan.

“Jadi proses menimbang pun dan sampai ke peringkat lulus itu tidak melibatkan Perdana Menteri. Ini saya penting nak jelaskan, punca kuasa bukan pada Perdana Menteri tetapi ialah di peringkat Kementerian Kewangan,” katanya semasa ditemui media selepas program derma darah anjuran TSM Charity Golf Foundation hari ini.

Jelasnya lagi, sepanjang memberi keterangan kepada SPRM baru-baru ini lebih menjurus kepada isu berhubung projek Jana Wibawa dan bukannya puluhan bilion seperti yang didakwa oleh Anwar dalam siri sidang medianya sebelum ini.

“Jadi maknanya itu saja spesifik berkaitan dengan Jana Wibawa, tak ada kaitan dengan 600 bilion, langsung dia tak tanya saya. Tak ada (tanya) 530 bilion, yang ini memang Perdana Menteri tuduh ataupun 86 bilion ataupun 4.5 bilion.

“Hari ni semua orang tahu. Itu adalah satu tuduhan yang agak serius tapi terbukti tidak melibatkan (tak terlibat),” katanya lagi.

Menurut Muhyiddin lagi, terdapat permohonan untuk menurunkan punca kuasa daripada MoF kepada Perdana Menteri waktu itu untuk meluluskan permohonan syarikat dalam projek Jana Wibawa, namun ia ditolak semasa pentadbirannya.

‘Ada satu ketika Ketua Setiausaha Perbendaharaan (KSP) Datuk Seri Asri Hamidin pada waktu itu mencadangkan pada pihak pejabat saya supaya pejabat saya memproses permohonan-permohonan.

“Saya tolak, seolah macam dia nak turun kuasa kepada pihak Pejabat Perdana Menteri. Saya takut, saya tak suka buat macam itu dan saya kata ini bukan kerja Pejabat Perdana Menteri. Ini adalah kerja yang harus diuruskan oleh Kementerian Kewangan atau lain-lain agensi yang bertanggungjawab,” jelasnya lagi.

Muhyiddin juga menjelaskan cadangan projek Jana Wibawa datang daripada Menteri Kewangan waktu itu, Tengku Datuk Seri Zafrul Tengku Abdul Aziz bagi membantu kontraktor bumiputera yang terjejas akibat penularan Covid-19.

“Jana wibawa ini ialah satu projek yang diusahakan oleh pihak Kementerian Kewangan yang dicadangkan oleh Menteri Kewangan waktu itu Tengku Zafrul pada saya yang saya setuju ialah kerana di waktu Covid antara yang paling teruk terkesan ialah kontraktor-kontraktor bumiputera.

“Kalau tak dibantu sebahagian besar dah gulung tukar,” katanya lagi.

Muhyiddin juga tidak menolak pihak SPRM akan memanggil Tengku Zafrul pada masa terdekat bagi memberi keterangan berhubung projek Jana Wibawa tersebut.


PRU-15: Calon BN janji 30 peratus kuota UIAM untuk anak Gombak

Calon Barisan Nasional (BN) bagi Parlimen Gombak menjanjikan kuota 30 peratus kemasukan ke Universiti Islam Antarabangsa Malaysia (UIAM) kepada anak Gombak yang layak sekiranya BN dipilih menjadi perwakilan kawasan itu.

Datuk Megat Zulkarnain Omardin menegaskan keberadaan institusi pengajian tinggi itu di sini sepatutnya memberi limpahan manfaat kepada penduduk sekitarnya.

Katanya, kewujudan UIAM itu adalah hasil perjuangan penduduk-penduduk Gombak terdahulu yang menghalang pembinaan empangan di situ supaya kampung sekitarnya tidak dihapuskan.

“Ini sejarah penting untuk rakyat Gombak tahu bagaimana terbinanya UIAM. Ada beberapa orang yang memperjuangkannya masih lagi hidup dan ada yang telah kembali ke rahmatullah.

“Tapi dengan kewujudan UIAM, anak Gombak tak dapat yang sepatutnya hasil daripada perjuangan orang-orang terdahulu,” katanya dalam program Agenda AWANI khas Malaysia Memilih pada Selasa.

Tegasnya perkara itu menjadi keutamaan sekiranya dipilih menjadi perwakilan untuk memastikan mana-mana anak jati Gombak yang melepasi merit kelayakan mesti diberi laluan khas masuk menuntut di universiti tersebut.

“Ini bukan dasar yang perlu dirombak, saya pernah jadi Senator jadi saya tahu. Tapi satu kesefahaman yang perlu dibina antara Kementerian Pengajian Tinggi bersama ahli Parlimen,” katanya.


PRU-15: UMNO tak yakin BN boleh menang 20 kerusi Parlimen di Johor

UMNO Johor tidak yakin Barisan Nasional (BN) boleh memenangi 20 daripada 26 kerusi Parlimen di negeri itu pada Pilihan Raya Umum Ke-15 (PRU-15) akan datang, sebagaimana ditetapkan BN Pusat.

Sebaliknya Ketua Penerangan UMNO Negeri Datuk Seri Dr Adham Baba berkata sasaran BN Johor untuk menang 16 kerusi Parlimen adalah lebih realistik daripada ditetapkan Pusat.

BN kini menguasai lapan kerusi Parlimen iaitu di Kota Tinggi; Tanjung Piai; Pengerang; Tenggara; Sembrong; Ayer Hitam; Parit Sulong; dan Pontian, yang dimenangi pada PRU-14 dan Pilihan Raya Kecil (PRK).

Kerusi selebihnya dikuasai Perikatan Nasional (PN) dan Pakatan Harapan (PH).

Menurut Dr Adham sasaran itu adalah hasil kajian yang dibuat Biro Penerangan UMNO negeri itu, selain veteren, Wanita, Pemuda dan Puteri.

“Kita harap pendirian kita didengar supaya kita dapat buat kerja dengan lebih tersusun… lebih pelbagai kaedah kempen dalam saat di perlukan.

“Tapi jelas di sini kita lihat balik, perlu jujur dalam meletakkan sasaran. Maksimum boleh pergi (sasaran) 16 kerusi campur dua. Tetapi kita mesti sasarkan 20 kerusi dengan kerjasama semua pihak,” katanya menurut Awani.

Beliau berkata demikian pada sidang media selepas merasmikan Bengkel Penerangan (Media Sosial) anjuran Veteran UMNO Johor di pejabat Badan Perhubungan UMNO Johor di sini, hari ini.

Dr Adham berkata, UMNO Johor tetap akan berusaha mencapai sasaran menang di 20 kerusi Parlimen seperti ditetapkan BN Pusat.

Bagaimanapun Ahli Parlimen Mersing, Datuk Dr Abdul Latiff Ahmad yang menang atas tiket BN kemudian menyertai Bersatu menjadikan bilangan Ahli Parlimen gabungan itu berkurangan kepada tujuh.

Angka itu kembali meningkat kepada lapan setelah Datuk Seri Dr Wee Jeck Seng menang PRK Tanjung Piai pada November 2019.


Tular staf pukul orang awam, Prasarana jalankan siasatan

Prasarana menjalankan siasatan serta-merta dan terperinci berhubung video tular di media sosial yang memaparkan seorang lelaki berpakaian seragam syarikat itu bertindak memukul orang awam di sebuah kedai serbaneka, hari ini.

Prasarana dalam kenyataan memaklumkan pihaknya belum mengenal pasti tarikh, masa dan lokasi kejadian terbabit, lapor Bernama.

“(Prasarana) memandang serius dakwaan bahawa si pemukul adalah kakitangan Prasarana berdasarkan pakaian seragam yang dipakai dalam video berkenaan.

“Dipercayai kejadian berlaku apabila mangsa ditangkap dan dituduh mengambil makanan tanpa membayar di kedai serbaneka berkenaan,” menurut kenyataan itu.

Justeru Prasarana menyeru orang awam yang menyaksikan kejadian tersebut atau mempunyai maklumat supaya menghubungi talian 03-7885 2585 atau emel ke [email protected].

Prasarana menegaskan tingkah laku si pemukul adalah bertentangan dengan kod etika kerja syarikat pengangkutan awam itu.

“Dalam apa jua situasi, sekiranya memerlukan bantuan lanjut, ia sepatutnya dipanjangkan kepada pihak berkuasa,” menurut kenyataan itu.

Prasarana juga memohon maaf atas kejadian itu dan memberi jaminan tindakan susulan yang bersesuaian akan diambil bagi memastikan perkara sama tidak berulang di masa hadapan.

Hari ini, tular satu video di media sosial yang memaparkan seorang lelaki dipercayai staf Prasarana bertindak memukul seorang lelaki, dipercayai warga asing, dalam sebuah kedai serbaneka.


DBKL nafi beri projek RM30.75 juta kepada SCIB tukar tiang lampu

Dewan Bandaraya Kuala Lumpur (DBKL) hari ini menafikan laporan media yang mengatakan pihaknya melantik Sarawak Consolidated Industries Bhd (SCIB) untuk melaksanakan apa-apa kerja bagi pihak DBKL.

“DBKL tidak pernah memberi kebenaran kepada mana-mana pihak bagi melantik SCIB atau mana-mana anak syarikatnya untuk melaksanakan apa-apa kerja bagi pihak DBKL,” kata DBKL menurut laporan Bernama.

Sebelum ini media melaporkan SCIB melalui anak syarikat milik penuhnya, SCIB Properties Sdn Bhd, menerima surat lantikan bagi kontrak kejuruteraan, pemerolehan, pembinaan dan pengoperasian (EPCC) bernilai RM30.75 juta daripada Ennova Sdn Bhd membabitkan penggantian 200 unit tiang lampu di Lembah Klang untuk DBKL.

Perkhidmatan kejuruteraan projek untuk penggantian tiang lampu pintar bersepadu DBKL itu dijangka bermula pada bulan ini dan berakhir pada Mei 2023.

Perkara itu mencetuskan komen beberapa pihak yang mempertikaikan nilai kontrak yang disifatkan tidak sepadan dengan kerja pembinaan yang dinyatakan dan meminta penjelasan DBKL berhubung perkara itu.

Semalam, Ahli Parlimen DAP Lim Lip Eng mahu kerajaan menjelaskan setiap butiran berhubung kos 200 unit tiang lampu untuk Dewan Bandaraya Kuala Lumpur (DBKL) tersebut dan kewajaran jumlah tersebut.

Tegas Lip Eng, orang ramai berhak mengetahui kewajaran kos keseluruhan untuk kerja kejuruteraan, pemerolehan, pembinaan dan pengoperasian 200 unit tiang lampu tersebut.

Memetik laporan Berita Harian 7 Jun lalu, SCIB, melalui anak syarikat milik penuhnya, SCIB Properties Sdn Bhd, menerima surat lantikan bagi kontrak kejuruteraan, pemerolehan, pembinaan dan pengoperasian (EPCC) bernilai RM30.75 juta daripada Ennova Sdn Bhd.

Pengeluar produk pembinaan dan konkrit itu dalam makluman kepada Bursa Malaysia berkata, kontrak itu membabitkan penggantian 200 unit tiang lampu di Lembah Klang untuk DBKL.

Perkhidmatan kejuruteraan projek untuk penggantian tiang lampu pintar bersepadu DBKL dijangka bermula pada Jun 2022 dan berakhir pada Mei 2023.


Kerajaan PKR Selangor masih berdegil walaupun pakar nasihat PKP penuh

Meskipun pakar Kesihatan Awam telah membuat gesaan supaya segera dilaksanakan Perintah Kawalan Pergerakan (PKP) penuh terutamanya di negeri yang mencatatkan kes tinggi Covid-19, seperti Selangor namun sehingga ke hari ini kerajaan negeri naungan PKR itu masih berdegil dan enggan berbuat demikian.

Menurut Pakar Kesihatan Awam Fakulti Perubatan dan Sains Kesihatan Universiti Putra Malaysia, Profesor Madya Dr Malina Osman, pelaksanaan itu perlu disegerakan kerana jika lambat bertindak ia akan memberi kesan yang lebih dahsyat.

“Pada pandangan saya, kita tidak boleh menunggu lagi untuk beberapa ketika sebelum mengambil keputusan drastik sedemikian kerana data telah menunjukkan peningkatan jangkitan Covid-19 yang konsisten di kebanyakan negeri,” katanya lapor Sinar Harian.

Tambahnya, beliau juga turut mengesyorkan pintu keluar masuk negara ditutup sementara kecuali pada kes-kes yang melibatkan kepentingan negara.

Mengulas lanjut mengenai isu tersebut, Dr Malina turut mencadangkan beberapa langkah bagi mengurangkan kes kematian akibat Covid-19.

Menurutnya, antara inisiatif yang boleh dilakukan adalah melalui program promosi kesihatan, memberdayakan masyarakat melalui penggunaan alat perlindungan khas serta pengesanan jangkitan dengan lebih awal.

“Nyawa dan kesihatan perlu dipertahankan untuk mengelakkan kadar kematian yang tinggi. Dari segi perubatan, setiap nyawa adalah sangat bernilai,” katanya lagi.

Dalam pada itu menurut satu tinjuan mendapati rakyat di negeri Selangor mendesak kerajaan negeri segera melaksanakan PKP penuh susulan peningkatan kes Covid-19.

Rata-rata mereka menyuarakan rasa bimbang dan menyatakan PKP penuh seperti tahun lalu perlu dilaksanakan seketika bagi menghentikan penularan wabak tersebut.

Seorang peniaga, Shawaludin Kamdi, 35, berkata, PKP penuh seperti Mac tahun lalu adalah cara terbaik untuk kerajaan mengelak kes jangkitan Covid-19.

Selangor pada 18 Mei 2021 terus mencatat angka tertinggi kes Covid-19 dengan 1,743 dan 18 kematian dalam tempoh 24 jam sehingga jam 12 tengah hari.

Daerah Petaling terus mencatat kes tertinggi di Selangor dengan 459 kes diikuti Hulu Langat (437), Gombak (246), Klang (237), Kuala Langat (137), Sepang (76), Kuala Selangor (68), Hulu Selangor (45), dan Sabak Bernam (35).


Jabatan Penjara tolak dakwaan Najib tinggal di rumah pegawai

Jabatan Penjara Malaysia menolak dakwaan yang sedang tular di media sosial, kononnya bekas Perdana Menteri, Datuk Seri Najib Razak, tidak ditempatkan di dalam sel penjara, sebalik ditempatkan dalam sebuah rumah pegawai kanan dalam Penjara Kajang.

Jabatan itu dalam kenyataan di Facebook, hari ini menafikan perkara itu dan menyatakan bahawa dakwaan yang tersebar itu sebagai palsu dan tidak sahih.

“Maklumat tidak sahih. Hentikan penyebarannya,” kata jabatan itu.

Terdahulu, tular di media sosial tangkap layar dipercayai satu perbualan di WhatsApp mendakwa Najib tidak ditempatkan di dalam sel penjara di Penjara Kajang.

Menurut tangkap layar itu yang turut tular di Facebook, Najib didakwa ditempatkan di sebuah rumah pegawai senior Penjara Kajang yang terletak dalam kawasan penjara terbabit.

“Najib tidak berada di dalam sel. Seorang sahabat yang sepupunya adalah seorang pegawai senior penjara di Kajang, maklumkan Najib diberikan sebuah rumah di dalam kawasan penjara.

“Rumah berkenaan adalah untuk pegawai senior penjara,” tulis di mesej berkenaan.

Sebelum ini, timbul dakwaan nama Najib tidak dimasukkan dalam pangkalan data Jabatan Penjara Malaysia dan hal itu juga ditularkan di media sosial.

Najib dihukum penjara selepas Mahkamah Persekutuan mengekalkan sabitan dan hukuman penjara 12 tahun dan denda RM210 juta atas kesalahan menyeleweng dana RM42 juta milik SRC International Sdn Bhd.


Hujah ‘potong, tampal’ tandatangan untuk alih perhatian

Hujah pembelaan bahawa dua pengarah SRC International Sdn Bhd telah menggunakan tandatangan palsu atau ‘potong dan menampalnya’ untuk memasukkan RM42 juta ke dalam akaun peribadi Datuk Seri Najib Razak bukan menjadi isu dalam kes membabitkan bekas perdana menteri itu, Mahkamah Rayuan diberitahu hari ini.

Timbalan Pendakwa Raya Datuk V. Sithambaram berkata sekiranya terdapat pertikaian mengenainya, perkara itu adalah antara syarikat dan bank, bukan Najib.

“Pihak pembelaan hanya mencampuri urusan orang lain. Najib tidak mempunyai priviti kontrak dengan bank. Isu pemalsuan atau imbas tanpa kebenaran serta pemindahan elektronik adalah bukan permulaan, terutamanya kerana kesalahan pecah amanah.

“Isu yang dibangkitkan pihak pembelaan adalah untuk mengalih tumpuan dan siapa yang ada keberanian untuk membetulkan Perdana Menteri (Najib) ketika itu.

“Yang Arif, perayu tidak menyaman bank kerana kecuaian atau meminta institusi kewangan itu membayar balik wang itu … tidak ada syarikat yang akan berdiam diri jika tidak ada kebenaran dan pengeluaran wang yang sewajarnya,” kata.

Memetik laporan Bernama, Sithambaram menambah bahawa ada bukti yang pengarah SRC telah memberi kuasa kepada bank untuk melakukan pemindahan elektronik dan bank mengatakan juga pihaknya bertindak berdasarkan mandat penandatangan SRC.

Beliau berhujah demikian dihadapan panel tiga hakim yang diketuai Hakim Datuk Abdul Karim Abdul Jalil dalam rayuan Najib terhadap sabitan dan hukuman penjara atas kesalahan menyalahgunakan dana SRC International sebanyak RM42 juta.

Dua hakim lain ialah Datuk Has Zanah Mehat dan Datuk Vazeer Alam Mydin Meera.

Sithambaram berkata Najib belum mengembalikan wang berjumlah RM42 juta yang dimasukkan ke dalam akaunnya walaupun mengakui telah menerima wang milik SRC itu.

Minggu lepas, peguam Najib, Tan Sri Muhammad Shafee Abdullah berhujah bahawa kes pendakwaan akan gagal sekiranya keterangan salah seorang penandatangan dan pengarah SRC Datuk Suboh Md Yassin ditolak oleh mahkamah yang mendengar perbicaraan kerana beliau telah membuat pernyataan bercanggah.

Suboh memberitahu mahkamah bahawa pada awalnya beliau memberitahu penyiasat Suruhanjaya Pencegahan Rasuah Malaysia (SPRM), yang menemuinya di Abu Dhabi, Emiriah Arab Bersatu pada 17 Nov 2015, bahawa 13 tandatangan dalam arahan pemindahan dana elektronik kepada bank itu tulen.

Namun, ketika disoal balas oleh Muhammad Shafee, beliau berkata beliau memberitahu pegawai SPRM di Putrajaya pada 28 dan 30 Mei 2018 bahawa tandatangannya mungkin telah dipalsukan.

Suboh juga mengatakan bahawa pada 13 dan 15 Ogos 2018, belau sekali lagi memberitahu pegawai SPRM bahawa tandatangannya adalah tulen.

Pihak pembelaan telah mencadangkan bahawa bekas Ketua Pegawai Eksekutif SRC Nik Faisal Ariff Kamil mungkin telah memanipulasi tandatangan Suboh dalam salinan yang diimbas sebelum menghantarnya ke bank untuk melaksanakan arahan untuk memindahkan dana.

Pada 28 Julai tahun lepas, Mahkamah Tinggi Kuala Lumpur menjatuhkan hukuman penjara 12 tahun dan denda RM210 juta terhadap Najib selepas mendapati beliau bersalah atas tiga pertuduhan pecah amanah jenayah (CBT), tiga pertuduhan pengubahan wang haram dan satu pertuduhan menyalahgunakan kedudukan membabitkan RM42 juta dana milik SRC International.

Perbicaraan bersambung.


Bubar Parlimen untuk selamat OKT 47 kes mahkamah: Faiz Na’aman

Pengumuman pembubaran Parlimen oleh Perdana Menteri Datuk Seri Ismail Sabri Yaakob hari ini (10 Oktober 2022) adalah petanda bahawa semboyan telah dibunyikan bagi mengheret secara paksa rakyat untuk turun mengundi pada musim hujan ribut dan banjir hujung tahun ini.

Ahli Majlis Pimpinan Tertinggi (MPT) Bersatu Dr Muhammad Faiz Na’aman berkata keputusan Ismail Sabri itu adalah terdesak kerana rakyat melihat beliau telah dan sedang menghadapi tekanan daripada kepimpinan UMNO yang didominasi Kluster Mahkamah.

“Keputusan PM itu dilihat sebagai terdesak kerana rakyat melihat beliau telah dan sedang ditekan oleh kepimpinan partinya yang didominasi Kluster Mahkamah.

“Dengan seorang OKT selaku presiden mereka yang mempunyai 47 kes berkait pecah amanah, rasuah dan pengubahan wang haram melibatkan satu yayasan kebajikan.

“Kita tahu bahawa tarikh akhir untuk sesi bela diri Presiden UMNO tersebut untuk 47 kesnya itu adalah hujung November ini, di mana keputusan mahkamah untuk membebas atau menghukumnya adalah pada Disember tahun ini atau selewat-lewatnya Januari tahun depan,” katanya dalam satu kenyataan hari ini.

OKT adalah merujuk kepada istilah Orang Kena Tuduh.

Untuk rekod, Kluster Mahkamah merujuk kepada kepimpinan UMNO dan Barisan Nasional (BN) yang telah dihukum oleh mahkamah, selain mereka yang sedang berdepan perbicaraan kerana kesalahan jenayah, termasuk rasuah, penyalahgunaan kuasa dan penyelewengan wang rakyat dan negara.

Setakat ini, pemimpin tertinggi yang telah dipenjarakan ialah bekas Presiden UMNO yang juga bekas Perdana Menteri Datuk Seri Najib Razak, manakala isterinya Datin Seri Rosmah Mansor juga didapati bersalah berhubung kes rasuah dan kini menunggu proses rayuan.

Sementara, Presiden UMNO sekarang Datuk Seri Ahmad Zahid Hamidi pula bakal mengetahui nasibnya pada Disember ini, setelah diperintah membela diri terhadap tuduhan rasuah melibatkan Yayasan Akalbudi.

Mengulas lanjut, Dr Muhammad Faiz berkata UMNO dan BN juga berusaha menggantikan Peguam Negara dan Ketua Hakim Negara sebagai helah Kluster Mahkamah untuk membebaskan diri mereka daripada dibicarakan dan dihukum.

“Tanpa rakan politik untuk semak imbang dan memantau di Putrajaya sepertimana BN telah mendominasi Kerajaan Pusat sejak merdeka hingga jatuh korup, maka tidak hairanlah puak ini menolak, malah mengencam seruan ke arah perpaduan ummah oleh PAS dan penyatuan nasional oleh Bersatu.

“BN lupa siapa yang memberi nyawa dan oksigen untuk mereka bernafas kembali dalam pejabat pentadbiran Kerajaan Pusat di Putrajaya setelah kecundang ditolak majoriti rakyat dalam PRU-14 lalu.

“Mereka tidak insaf dek kerana para pemimpin yang angkuh dan koruplah maka parti keramat mereka itu makin dibenci oleh orang Melayu sendiri terutama generasi muda sekarang,” katanya lagi.

Bubar Parlimen demi menyelamatkan OKT 47 kes mahkamah


Kecam perarakan cosplay PAS di Terengganu, tapi membisu perarakan bendera LGBT?

Jika sebelum ini pemimpin kerajaan campuran begitu hebat mengecam perarakan anjuran PAS di Terengganu, bagaimanapun berbeza pula pendirian mereka berhubung himpunan kumpulan yang membawa bendera pelangi di ibu kota baru-baru ini.

Perarakan yang membawa simbolik sejarah ketamadunan Islam berlangsung pada Februari lalu dibimbangi kononnya membawa unsur keganasan, tetapi bagaimana pula dengan perhimpunan yang membawa bendera pelangi yang menjadi simbol kepada perjuangan amalan songsang di barat?

Setakat ini, pemimpin kerajaan campuran yang marah dan membidas perarakan di Terengganu lalu masih diam membisu tidak mengulas pula berhubung perarakan bendera pelangi di ibu kota.

Malah, jika sebelum ini pelbagai laporan polis dibuat terhadap penganjur program Himpunan Pemuda Islam Terengganu (HIMPIT 2023), ironinya pihak tersebut tidak pula bertegas dalam kontroversi perarakan pelangi yang berlangsung.

Adakah terdapat dua set pendirian berbeza dalam isu ini, mengapa perarakan yang melambangkan tamadun Islam sangat dibimbangi boleh membawa unsur keganasan tetapi tidak pula dalam perhimpunan kumpulan bendera pelangi?

Ahad lalu, polis mengesan seramai 150 orang terbabit dalam perhimpunan dipercayai ada kaitan dengan pesta lesbian, gay, biseksual dan transgender (LGBT) atau perarakan kumpulan seks songsang yang dikatakan berlaku di hadapan Kompleks Sogo ke Dataran Merdeka.

Ketua Polis Daerah Dang Wangi, Asisten Komisioner Noor Dellhan Yahaya, dilaporkan berkata, pihaknya mendapat maklumat mengenai perhimpunan terbabit kira-kira jam 10 pagi.

Terdahulu, Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar menjelaskan kerajaan tidak menyokong usaha untuk mempromosi gaya hidup songsang, ia selepas kontroversi perhimpunan di ibu kota baru-baru ini.

“Sebarang usaha untuk mempromosi serta menormalisasikan gaya hidup songsang yang bercanggah dengan nilai Islam dan fitrah insan tidak boleh diterima sama sekali,” katanya melalui kenyataan.

Beliau juga memberitahu Jabatan Agama Islam Wilayah Persekutuan (JAWI) diarahkan menyiasat satu perarakan di hadapan Kompleks Sogo dan Dataran Merdeka pada hujung minggu lalu.

Jelasnya, pihak berkuasa juga sudah menerima laporan serta maklum balas daripada orang ramai berhubung perkara itu dan JAWI akan menyiasat dengan kerjasama polis.


Petisyen bantah PRU-15 semasa banjir dilancar, mahu halang Zahid ‘redah’

Bimbang dengan semangat Datuk Seri Ahmad Zahid Hamidi mahu meredah banjir bagi berkempen semasa pilihan raya umum ke-15 (PRU-15), kini satu petisyen dilancarkan bagi menghalang ia terus diadakan semasa bencana dihadapi rakyat.

Petisyen dilancarkan PKR itu bertujuan menghalang daripada pembubaran Parlimen sehingga PRU-15 terpaksa diadakan semasa rakyat sedang berdepan kesusahan .

Pelopor kepada petisyen tersebut, Timbalan Presiden PKR, Rafizi Ramli berkata petisyen itu dilancar bagi memastikan suara rakyat didengar dan menghalang daripada PRU-15 diadakan pada ketika rakyat sedang berdepan bencana banjir.

“Bantu saya bawa suara anda kepada ahli-ahli politik. Tandatangan petisyen ini dan sebarkan kepada seramai mungkin melalui semua saluran.

“Saya hanyalah seorang rakyat. Dengan bantuan ratusan ribu suara rakyat yang lain, suara kita bersama akan didengari oleh ahli politik,” katanya dalam kenyataan di laman Facebook beliau pada Selasa.

Dalam pada itu, Rafizi memaklumkan Perdana Menteri, Datuk Seri Ismail Sabri Yaakob mendapat tekanan hebat dari UMNO untuk mengadakan PRU-15 secepat mungkin.

“Jika Parlimen dibubarkan dalam masa sebulan dari sekarang, PRU-15 akan diadakan semasa musim banjir. Semua laporan kaji cuaca meramalkan bencana banjir yang lebih parah tahun ini.

“Belum pun musim tengkujuh sampai, kejadian banjir kilat terus berlaku di tempat-tempat yang sebelum ini tidak mengalami bencana banjir yang teruk,” ujarnya.

Tambah beliau, Zahid mendabik dada bahawa UMNO sanggup meredah banjir demi PRU-15 yang lebih awal.

“Semua parti politik akan bersedia secukupnya apabila PRU15 dipanggil. Isunya bukanlah soal parti-parti politik gah berkempen walaupun menghadapi banjir.

“Isu pokok ialah semua pihak perlu menggembleng tenaga untuk menghadapi banjir dan semua perkara yang boleh ditangguhkan atau dielakkan, wajarlah ditangguhkan dahulu,” katanya.

Menurutnya, PRU-15 semasa banjir bermakna lebih RM1 bilion akan digunakan untuk menguruskan pilihan raya.

“Sedangkan dana rakyat itu lebih baik disalurkan kepada usaha menangani bencana.

“Ia juga bermakna beratus ribu penjawat awam perlu bertugas untuk mengendalikan pilihan raya malahan mereka wajar bersama-sama sukarelawan membantu mangsa banjir,” ujarnya lagi.

Petisyen Bantahan PRU15 Semasa Banjir: Selamatkan Nyawa Bukan Jawatan menerusi https://www.change.org/p/bantah-pru15-semasa-banjir-selamatkan-nyawa-bukan-jawatan dengan 2,780 tandatangan telah diterima setakat jam 7 malam Selasa.


Kenapa Hamid diam isu lompat parti zaman Tun Mahathir jadi PM

Ketua Penerangan Bersatu, Datuk Wan Saiful Wan Jan mengingatkan bekas Ketua Polis Negara, Tan Sri Abdul Hamid Bador bahawa isu lompat parti lebih banyak berlaku ketika Tun Dr Mahathir Mohamad menjadi Perdana Menteri 22 bulan.

Katanya, ketika itu Abdul Hamid menjadi Ketua Polis Negara dan tidak langsung membangkitkan isu lompat parti.

Memetik laporan Utusan Malaysia hari ini, Wan Saiful dilaporkan berkata, tindakan Abdul Hamid yang menggesa Suruhanjaya Pencegahan Rasuah Malaysia (SPRM) menyiasat kes lompat parti adalah sesuatu yang pelik.

“Masa mula-mula ambil-alih tanggungjawab beliau sendiri melompat daripada Cawangan Khas dan terus menjadi Ketua Polis Negara. Selain itu, kejadian melompat parti ini paling banyak berlaku semasa beliau bertugas di bawah Tun Dr Mahathir Mohamad sebagai Perdana Menteri dulu.

“Jadi kenapa baru nak timbulkan isu ini sekarang? Bagi saya, ini hak ahli Parlimen atau wakil rakyat untuk memainkan peranan dengan cara terbaik di bawah parti mana sekali pun dan perkara itu tidak seharusnya menjadi isu,” katanya.

Abdul Hamid tidak pernah menjadi Timbalan Ketua Polis Negara, sebaliknya hanya memangku jawatan itu ketika Tan Sri Mohamad Fuzi Harun menjadi Ketua Polis Negara ke-11.

Pelantikannya dibuat mengikut Fasal 4 dan 5 Perkara 140 Perlembagaan Persekutuan, di mana Seri Paduka Baginda Yang di-Pertuan Agong dengan nasihat Perdana Menteri atas perakuan Suruhanjaya Pasukan Polis, memperkenankan pelantikan secara kontrak selepas bersara Abdul Hamid sebagai Ketua Polis Negara bagi tempoh dua tahun, berkuat kuasa 4 Mei 2019 hingga 3 Mei 2021.

Mengulas lanjut, Wan Saiful berkata, sepatutnya siasatan berhubung kes lompat parti itu dilaksanakan sejak dari awal Abdul Hamid diberi tanggungjawab sebagai Ketua Polis Negara.


Rizab antarabangsa Bank Negara kekal AS$111.1 bilion

Rizab antarabangsa Bank Negara Malaysia (BNM) kekal berjumlah AS$111.1 bilion pada 30 Julai 2021, kata bank pusat itu dalam satu kenyataan hari ini.

Paras rizab ini memadai untuk membiayai 8.1 bulan import tertangguh dan 1.1 kali jumlah hutang luar negeri jangka pendek, menurut bank pusat dalam kenyataan.

BNM berkata komponen utama rizab antarabangsa ialah rizab mata wang asing (AS$103.2 bilion), kedudukan rizab Tabung Kewangan Antarabangsa (AS$1.4 bilion), hak pengeluaran khas (SDR) (AS$1.2 bilion), emas (AS$2.2 bilion) dan aset rizab lain (AS$3.1 bilion).

Aset-aset terdiri daripada emas, pertukaran asing dan rizab lain, termasuk SDR berjumlah RM461.83 bilion, kertas kerajaan Malaysia (RM11.22 bilion), deposit dengan institusi kewangan (RM727.36 juta), pinjaman dan pendahuluan (RM20.36 bilion), tanah dan bangunan (RM4.16 bilion) dan aset-aset lain (RM15.61 bilion).

Modal dan liabiliti terdiri daripada modal berbayar berjumlah RM100 juta, rizab (RM184.72 bilion), mata wang dalam edaran (RM142.46 bilion), deposit oleh institusi kewangan (RM141.82 bilion), deposit kerajaan Persekutuan (RM15.65 bilion), deposit lain (RM7.95 bilion), kertas Bank Negara (RM8.50 bilion), peruntukan SDR (RM7.97 bilion) dan liabiliti lain (RM4.71 bilion).


AS lulus vaksin Covid-19 untuk kanak-kanak bawah lima tahun

Pentadbiran Makanan dan Ubat-ubatan (FDA) Amerika Syarikat (AS) pada Jumaat (17 Jun) memberikan kebenaran kecemasan untuk penggunaan vaksin Pfizer dan Moderna Covid-19 kepada kumpulan umur terakhir yang menunggu imunisasi di kebanyakan negara.

Agensi itu membenarkan vaksin dua dos Moderna untuk kanak-kanak berumur enam bulan hingga lima tahun, dan tiga dos suntikan Pfizer untuk mereka yang berumur antara enam bulan dan empat tahun.

“Ramai ibu bapa, penjaga dan doktor telah menunggu vaksin untuk kanak-kanak yang lebih muda dan tindakan ini akan membantu melindungi mereka yang berumur sehingga enam bulan,” kata ketua Pentadbiran Makanan dan Dadah Robert Califf dalam satu kenyataan.

“Kami menjangkakan bahawa vaksin untuk kanak-kanak yang lebih muda akan memberikan perlindungan daripada hasil yang paling teruk Covid-19, seperti kemasukan ke hospital dan kematian.”

Pusat Kawalan dan Pencegahan Penyakit (CDC) kini mesti mengesyorkan vaksin itu sebelum ia digunakan – lampu hijau terakhir yang akan diberikan selepas mesyuarat jawatankuasa penasihat pakar yang dijangka diadakan tidak lama lagi.

Tetapi kerajaan AS berkata sebaik sahaja keputusan FDA dibuat, 10 juta dos boleh dihantar ke seluruh negara dengan segera, diikuti oleh berjuta-juta lagi dalam minggu-minggu berikutnya.

Kedua-dua vaksin itu adalah berdasarkan ‘RNA messenger’, yang menyampaikan kod genetik untuk protein spike Covid-19 kepada sel manusia yang kemudiannya membesar di permukaannya, melatih sistem imun supaya bersedia. Teknologi itu kini dianggap sebagai platform vaksinasi Covid-19 yang terkemuka.

Vaksin juga telah diuji terhadap beribu-ribu kanak-kanak. Mereka didapati menyebabkan tahap kesan sampingan ringan yang sama seperti dalam kumpulan umur yang lebih tua selain mencetuskan tahap antibodi yang sama.

Keberkesanan terhadap jangkitan adalah lebih tinggi bagi Pfizer, dengan syarikat itu meletakkannya pada 80 peratus, berbanding anggaran Moderna sebanyak 51 peratus untuk kanak-kanak berumur enam bulan hingga dua tahun dan 37 peratus bagi mereka yang berumur dua hingga lima tahun.

Tetapi angka Pfizer berdasarkan kes yang sangat sedikit dan oleh itu dianggap sebagai permulaan. Ia juga memerlukan tiga dos untuk mencapai perlindungannya, dengan dos ketiga diberikan lapan minggu selepas kedua – diberikan tiga minggu selepas dos pertama.

Vaksin Moderna harus memberikan perlindungan yang kuat terhadap penyakit teruk selepas dua dos, dengan sela masa empat minggu, dan syarikat sedang mengkaji menambah penggalak yang akan meningkatkan tahap keberkesanan terhadap jangkitan ringan.

Bagaimanapun, keputusan Moderna untuk menggunakan dos yang lebih tinggi dikaitkan dengan tahap demam susulan tindak balas terhadap vaksin berbanding Pfizer.

Terdapat kira-kira 20 juta kanak-kanak berumur empat tahun ke bawah di AS. – Agensi


Anwar gesa kerajaan tambah bantuan kepada mangsa banjir

Kerajaan perlu menambah wang bantuan kepada mangsa banjir sekurang-kurangnya RM,000 hingga RM10,000 bagi meringankan beban mereka yang terjejas, kata Datuk Seri Anwar Ibrahim.

Ketua Pembangkang itu berkata penilaian jumlah bantuan tersebut perlu mengikut keadaan serta kesan kerugian yang dialami akibat bencana yang dialami mereka.

“Kerajaan mesti segera menyalurkan bantuan kewangan kepada semua mangsa banjir yang terkesan.

“Semua mangsa banjir saat ini dalam keadaan yang cukup derita dan terdesak tatkala mereka kini dibebankan dengan kerugian yang amat dahsyat,” katanya dalam satu kenyataan di Facebook hari ini.

Gesaan tersebut dibuat Anwar selepas kerajaan tidak membenarkan pengeluaran caruman Kumpulan Wang Simpanan Pekerja (KWSP).

“Usah tambah beban rakyat dengan kerenah birokrasi yang melampau yang hanya melambatkan proses menyalurkan bantuan,” katanya lagi.

Beliau berkata, kerajaan mesti ada rancangan dan jalan baharu dalam mengemudi negara, terutamanya di saat krisis dan dalam aspek menyalurkan bantuan kepada rakyat.

Perdana Menteri, Datuk Seri Ismail Sabri Yaakob sebelum ini mengumumkan pelbagai bentuk bantuan disediakan kepada mangsa banjir di seluruh negara, dengan sebahagian besar dana bantuan dikhususkan kepada ketua isi rumah (KIR).

Selain mengumumkan bantuan wang tunai RM2,500 untuk pembelian barangan keperluan serta bantuan membina rumah baharu sehingga RM56,000, Ismail Sabri juga mengumumkan bantuan tunai sehingga RM5,000 bagi setiap keluarga untuk kerja-kerja pembaikan rumah kepada mangsa banjir yang mengalami kerosakan yang tidak serius.

Bagi kerosakan serius pula, kerajaan sendiri akan mengurus baik pulih rumah dengan kos sehingga RM15,000, sementara bagi rumah yang musnah dan tidak boleh diduduki, kerajaan akan membantu sehingga kos RM56,000 setiap unit rumah dibina baru.


Tanggungjawab besar buat saya pertahan DUN Pantai Merdeka: Ustaz Sharir

Calon kerusi Dewan Undangan Negeri (DUN) Pantai Merdeka, Sharir Long akui menggalas tugas berat untuk mempertahankan kerusi itu pada Pilihan Raya Negeri (PRN) Kedah kali ini.

Pencalonan Yang Dipertua PAS Kawasan Sungai Petani itu diumumkan malam tadi.

Katanya, meski gelombang dan sokongan kepada Perikatan Nasional
(PN) jelas kelihatan sejak Pilihan Raya Umum ke-15 (PRU-15) sehingga kini namun PN masih perlu bekerja keras bagi memastikan kemenangan dapat diraih pada 12 Ogos depan.

“Bagi saya ini semua ketentuan Allah SWT. DUN Pantai Merdeka sebelum ini dimenangi wakil PAS dan menjadi tanggungjawab besar buat saya untuk mempertahankan DUN ini.

“Kami sudah lama membuat kerja dan bukan hanya tiba pada pilihanraya sahaja (baru buat kerja). Kerja sudah dibuat dan selebihnya sebagai orang Islam kita berserah kepada ALLAH SWT,” katanya, lapor Sinar Harian.

Beliau yang lebih dikenali sebagai Ustaz Sharir itu berkata kemenangan di DUN Pantai Merdeka penting bagi membantu PN untuk menang besar pada PRN Kedah sekali gus mempertahan kepimpinan Datuk Seri Muhammad Sanusi Md Nor.

Pada PRU-14, Fadzli Hashim dari PAS menang dengan 14,133 undi menewaskan calon BN, Datuk Ali Yayaha (9,567 undi) dan calon PKR, Rosli Yusof (7,281 undi).

Ustaz Sharir yang juga seorang pendakwah bebas dan Pengerusi Tahfiz Mutmainnah bakal berdepan calon BN iaitu Ketua Wanita UMNO Bahagian Sungai Petani, Wan Mohalina Wan Mohamad.

Pada PRU-15 lalu, Ustaz Sharir tewas di Parlimen Sungai Petani dalam pertembungan empat penjuru dengan 22,770 undi yang dimenangi Datuk Johari Abdul yang mendapat 45,532 undi sementara calon BN, Datuk Shahanim Mohamad Yusoff mendapat 23,963 undi dan calon Parti Rakyat Malaysia, P. Sritharan hilang deposit apabila hanya menerima 279 undi.


Suhu bumi paling panas direkodkan awal Jun

Suhu purata global pada awal Jun dilaporkan paling panas pernah direkodkan oleh unit pemantauan iklim Kesatuan Eropah (EU) mengatasi rekod sebelumnya.

Menurut laporan BH yang memetik AFP, fenomena iklim El Nino meningkatkan kebimbangan berlakunya cuaca melampau dan lebih banyak peningkatan suhu direkodkan.

Timbalan pengarah Perkhidmatan Perubahan Iklim Copernicus (C3S), Samantha Burgess berkata rekod paling panas suhu bumi pada awal Jun, mencatatkan suhu 0.1 darjah Celsius lebih sejuk berbanding suhu paling panas direkodkan pada Mei.

C3S dalam satu kenyataan berkata purata suhu udara permukaan global untuk hari pertama Jun 2023 adalah yang tertinggi dalam rekod data ERA5 untuk awal Jun, dengan jurang yang besar berdasarkan data unit itu yang mula dikumpulkan pada 1950.

C3S baru-baru ini mengumumkan suhu lautan global lebih panas bulan lalu berbanding mana-mana bulan Mei yang lain dalam rekod.

Unit itu juga berkata pada awal Jun, suhu global melebihi paras pra-industri sebanyak lebih 1.5 darjah Celsius iaitu had paling tinggi untuk pemanasan global dalam Perjanjian Paris 2015.

Menurut data, suhu purata global harian berada pada atau melebihi ambang 1.5 darjah Celsius antara 7 hingga 11 Jun, mencapai maksimum 1.69 darjah Celsius pada 9 Jun.

Walaupun ini adalah kali pertama suhu dunia melangkaui had itu, kejadian sama pernah berlaku beberapa kali pada musim sejuk dan musim bunga dalam beberapa tahun kebelakangan ini.

“Setiap pecahan darjah penting untuk mengelakkan akibat yang lebih teruk daripada krisis iklim”, kata Burgess.

El Nino, yang bermaksud ‘Budak Kecil’ dalam bahasa Sepanyol, dikenal pasti berdasarkan suhu permukaan laut yang lebih panas daripada purata di tengah dan timur Lautan Pasifik berhampiran khatulistiwa.

Secara purata, corak cuaca terakhir berlaku pada 2018-2019 dan berlaku setiap dua hingga tujuh tahun.

Kebanyakan tahun paling panas dalam rekod berlaku semasa El Nino, dan saintis bimbang bahawa musim panas ini dan seterusnya dapat melihat rekod tertinggi suhu di darat dan di laut.

“Memandangkan El Nino masih berterusan, kita boleh menjangkakan tempoh dalam 12 bulan akan datang di mana suhu udara purata global sekali lagi akan melebihi paras pra-industri lebih daripada 1.5 darjah Celsius,” kata C3S.

Unit pemantauan itu berpangkalan di bandar Bonn, Jerman – tempat perbincangan iklim yang diketuai Pertubuhan Bangsa-Bangsa Bersatu (PBB) sedang berlangsung menjelang sidang kemuncak iklim COP28 yang akan diadakan di Dubai pada akhir tahun ini.


Dua Felda Kechau kena PKPD esok

Perintah Kawalan Pergerakan Diperketatkan (PKPD) di Ladang Felda Kechau 6 dan Ladang Felda Kechau 9 di Mukim Kechau, Lipis, Pahang akan dilaksanakan mulai 22 Januari ini.

Ketua Pengarah Keselamatan Negara Majlis Keselamatan Negara Datuk Rodzi Md Saad berkata keputusan itu dibuat setelah meneliti pembentangan oleh Kementerian Kesihatan mengenai penilaian risiko dan trend jangkitan Covid-19 di dua lokaliti terbabit.

Menurut kenyataan menerusi laman Facebook, beliau berkata PKPD di lokaliti itu dijadualkan tamat pada 4 Februari 2022.

Berdasarkan peraturan yang ditetapkan lokaliti yang dikenakan PKPD akan ditutup dengan kawalan dilaksanakan polis dibantu Angkatan Tentera Malaysia dam Rela.

Semua penduduk juga tidak dibenarkan keluar rumah atau kediaman masing-masing dan hanya seorang sahaja wakil setiap rumah dibenar keluar untuk memberi barang keperluan di kedai dalam radius 10 kilometer dari rumah.

Penduduk juga tiada dibenar melakukan pergerakan tidak perlu di luar kawasan kediaman selepas jam 8 malam kecuali bagi kes-kes kecemasan atau mendapat kebenaran polis.


46.7 peratus kanak-kanak terima dos pertama, 30.6 peratus dos kedua

Lebih 2.74 juta dos vaksin Covid-19 telah diberikan kepada kanak-kanak berusia lima hingga 11 tahun sejak Program Imunisasi Covid-19 Kebangsaan Kanak-Kanak (PICKids) dilancarkan 3 Februari lalu hingga semalam (19 Mei 2022).

Kementerian Kesihatan (KKM) memaklumkan daripada jumlah itu, 1,657,180 atau 46.7 peratus kanak-kanak telah menerima suntikan dos pertama, sementara 1,085,977 atau 30.6 peratus lagi menerima dos kedua.

Semalam sahaja sebanyak 8,281 dos vaksin telah diberikan dengan 4,534 adalah dos kedua dan 3,747 lagi dos pertama.

Mesyuarat Pasukan Petugas Khas Imunisasi Covid-19 Kanak-Kanak (CITF-C) memutuskan 31 Mei depan sebagai tarikh akhir pemberian dos pertama vaksin Covid-19 di bawah PICKids.

Bagaimanapun, keputusan menetapkan tarikh akhir pendaftaran dan tempahan janji temu vaksinasi melalui aplikasi MySejahtera iaitu pada 8 Mei lalu dikekalkan dan tempahan janji temu tidak akan lagi diterima selepas tarikh tersebut.

Selepas tarikh ini, vaksin kanak-kanak jenis Comirnaty tidak lagi ditawarkan di mana-mana fasiliti kesihatan awam dan swasta di negara ini, manakala vaksin Coronavac pula hanya boleh diperoleh dengan bayaran di fasiliti swasta.

Keputusan ini tidak melibatkan vaksinasi bagi kanak-kanak yang lahir pada tahun 2017 dan belum mencapai usia lima tahun pada 15 Mei.

Langkah menamatkan PICKids dibuat berikutan trend permintaan vaksinasi ibu bapa serta penjaga terhadap kanak-kanak yang semakin menurun.

Sementara itu, 96.5 peratus atau 3,004,613 remaja berusia 12 hingga 17 tahun menerima dos pertama, dan 93.4 peratus atau 2,907,463 remaja lagi menerima dos kedua. Belum ada data menunjukkan remaja menerima dos penggalak.

Bagi populasi dewasa berusia 18 tahun dan ke atas pula, sejak PICK dilancarkan 24 Februari tahun lalu hingga semalam seramai 23,248,104 individu atau 98.8 peratus telah menerima sekurang-kurangnya satu dos, dan 22,972,212 atau 97.6 peratus lagi menerima dos kedua.

Sebanyak 68.3 peratus atau 16,075,262 individu dewasa telah menerima suntikan dos penggalak.

Secara keseluruhannya sebanyak 70,737,211 dos vaksin Covid-19 telah diberikan kepada populasi Malaysia, termasuk rakyat asing, dalam usaha kerajaan mengekang penularan wabak Covid-19.

Rekod Pertubuhan Kesihatan Sedunia (WHO) menunjukkan Malaysia antara negara yang paling pantas melaksanakan program pemberian vaksin sejak wabak Covid-19 menular di seluruh dunia pada akhir 2019 lalu.

Pecahan pemberian vaksin mengikut negeri sehingga 19 Mei 2022. – Sumber CovidNOW KKM


Khairy tak setuju PRU-15 segera, kena tunggu keadaan kesihatan stabil

Pilihan Raya Umum Ke-15 (PRU-15) tidak boleh lagi diadakan dalam tempoh terdekat ini walaupun pemimpin UMNO seolah-olah memberi tekanan untuk membubarkan Parlimen dengan segera, kata Khairy Jamaluddin Abu Bakar.

Menteri Kesihatan itu berkata PRU-15 perlu ditangguhkan sehingga keadaan kesihatan negara benar-benar stabil daripada ancaman Covid-19, ia susulan timbul gesaan tersebut sepanjang perjalanan Perhimpunan Agung UMNO (PAU) 2021 yang sedang berjalan ketika ini.

“Sebagai menteri kesihatan, wajar kita tunggu dulu, sehingga keadaan kesihatan awam stabil dan saya lihat semangat presiden parti,betul, walaupun dari segi akar umbi Umno mengkehendaki pilihan raya awal, tapi akhirnya dia kata serahkan kepada perdana menteri.

“Perdana menteri akan mengambil kira pandangan bukan saja dari soal pemulihan pemulihan negara, perjanjian pembangkang untuk reformasi institusi, tetapi juga saya percaya dia akan mendengar pandangan Kementerian Kesihatan berkenaan kesihatan awam kita.

“Kita akan masuk fasa peralihan endemik, tapi lebih baik kita tangguh dahulu perkara yang merumitkan ini. PRU adalah perkara yang boleh kita tangguhkan dahulu sehingga keadaan kesihatan awam lebih stabil,” katanya semasa di PWTC hari ini.

Jelas Khairy, negara memerlukan beberapa bulan lagi untuk memastikan tahap kesihatan awam mencapai kestabilan.

Beliau mahu melihat dahulu kesan pembukaan semula sempadan negara mulai 1 April ini, selain daripada kelonggaran prosedur operasi standard yang telah dijalankan seperti kelonggaran solat tarawih pada bulan Ramadan yang bakal menjelang tidak lama lagi.

Lebih-lebih lagi, katanya, negara-negara Eropah yang telah mencatatkan penurunan telah menunjukkan lonjakan kes baru-baru ini.

“Jangkaan kita pembukaan akan dibuat dengan selamat dan tak akan ada tekanan kepada sistem kesihatan awam.

“Tapi apa yang kita nak tahu adalah dari segi varian baru. Ini masih kita pantau.

“Kes (baru) tak apa, (tapi) kemasukan ke hospital dan unit rawatan rapi (perlu dipantau). Saya nak lihat dalam beberapa bulan lagi keadaan itu stabil atau tidak,” katanya lagi.

Terdahulu, Presiden UMNO Datuk Seri Ahmad Zahid Hamidi menghantar isyarat kepada perwakilan UMNO supaya meneruskan desakan agar Perdana Menteri Datuk Seri Ismail Sabri Yaakob membubarkan Parlimen bagi membolehkan PRU-15 diadakan secepat mungkin.

Dalam Ucapan Dasar Presiden pada Perhimpunan Agung UMNO (PAU) 2021 hari ini, Zahid berkata parti bertanggungjawab dan mempunyai kuasa untuk menentukan arah tuju sendiri.

“Apabila mood di bawah. Dalam PRK, dalam PRN ke arah pada kita. Nak tunggu apa lagi? (bubar Parlimen),” tegas Zahid.

Semasa persidangan sayap yang berlangsung semalam juga, para perwakilan Pemuda dan Puteri UMNO juga menimbulkan desakan supaya PRU-15 disegerakan.


Guan Eng tak minta jam tapi saya yang beri, kata saksi perbicaraan

Seorang saksi perbicaraan kes rasuah terowong memberitahu Mahkamah Sesyen Kuala Lumpur bahawa bekas Ketua Menteri Pulau Pinang Lim Guan Eng tidak meminta pemberian jam dan wang tunai daripadanya.

Pengarah Consortium Zenith Construction Sdn Bhd (ZCSB), Datuk Zarul Ahmad Mohd Zulkifli berkata Guan Eng tidak meminta sebarang hadiah daripadanya tetapi membawa RM100,000 dalam sampul dan seutas jam tangan jenama Maurice Lacroix bernilai RM43,000 untuk dihadiahkan sempena hari kelahirannya pada Disember 2015.

Zarul yang juga saksi ke23 memberitahu membawa wang tunai dan jam tersebut ke pejabat Guan Eng.

“Pada Disember 2015, saya ada membawa wang tunai RM100,000 diisikan dalam sampul putih dan seutas jam tangan Maurice Lacroix hitam ke pejabat Guan Eng di Tingkat 28, Menara Bangunan Kompleks Tun Abdul Razak (KOMTAR).

“Sebelum pergi, tentunya saya membuat janji temu terlebih dahulu dengan pejabat Guan Eng pada jam 5 petang. Sebaik tiba, saya dipelawa masuk oleh Guan Eng.

“Tiada ada pegawai lain bersama. Guan Eng dan saya saja di bilik beliau. Setelah duduk dan bersembang seketika, Guan Eng ada bertanya mengenai dengan projek terowong (dasar laut Pulau Pinang). Saya memberitahu Guan Eng yang sekarang masih lagi dalam peringkat untuk melaksanakan kajian kebolehlaksanaan,” katanya dipetik BH.

Beliau berkata demikian ketika membaca penyataan bertulis di hadapan Hakim Azura Alwi.

Dalam pernyataan saksinya lagi, Zarul juga berkata tidak melihat Guan Eng memakai jam tangan itu, selain tidak merasa apa-apa ketika ahli politik berkenaan menolak wang tunai itu pada 2015.

“Guan Eng memberikan kembali sampul putih (berisi wang) kepada saya dan hanya jam tangan Maurice Lacroix diterima Guan Eng. Ahli politik itu kelihatan gembira bila menerima jam tangan dari saya. Selepas itu, saya beredar dari pejabat Guan Eng.

“Projek itu jauh lagi untuk disiapkan. Ianya hanya dalam peringkat kajian kebolehlaksanaan ketika itu. Tidak munasabah bagi saya untuk membayar semua 10 peratus di atas permintaan kepada Guan Eng kerana perjalanan projek masih lagi jauh,” katanya.

Selain itu, Zarul Ahmad berkata, sumber wang pembelian jam tangan itu menggunakan cek dari akaun bank UOB syarikat.

“Guan Eng tidak pernah meminta jam tangan itu sempena hari jadi beliau. Saya yang memberikan kepada Guan Eng.

“Tujuan saya memberikan jam itu semata-mata untuk memastikan pelaksanaan projek saya berjalan lancar dengan kerajaan Pulau Pinang,” katanya.

Ahli Parlimen Bagan itu didakwa atas dua tuduhan menyebabkan dua lot tanah milik kerajaan Pulau Pinang bernilai RM208.8 juta dilupuskan kepada syarikat pemaju berkaitan projek terowong dasar laut di negeri itu.

Guan Eng dituduh melakukan kedua-dua kesalahan itu di Pejabat Tanah dan Galian Negeri Pulau Pinang, Tingkat 21, KOMTAR, pada 17 Februari 2015 dan 22 Mac 2017.

Dia turut didakwa atas tuduhan pindaan iaitu sebagai Ketua Menteri Pulau Pinang menggunakan kedudukannya untuk menerima suapan bagi dirinya sendiri wang RM3,300,000 dengan mengambil tindakan bagi membantu syarikat milik Zarul Ahmad yang dilantik untuk melaksanakan Projek Pembinaan Jalan-Jalan Utama dan Terowong di Pulau Pinang yang bernilai RM6,341,383,702.

Kesalahan itu didakwa dilakukan antara Januari 2011 dan Ogos 2017 di Pejabat Ketua Menteri Pulau Pinang, Tingkat 28, KOMTAR, Georgetown, Pulau Pinang.

Bagi pertuduhan pindaan kedua, Guan Eng didakwa ketika menjawat jawatan Ketua Menteri Pulau Pinang meminta suapan iaitu balasan berjumlah 10 peratus daripada keuntungan yang akan diperoleh kelak daripada Zarul Ahmad sebagai upah bagi melakukan perkara yang dicadangkan iaitu membantu syarikat milik ahli perniagaan itu dilantik untuk projek sama.


SPM bukan kayu ukur masa depan

Minggu lalu sebahagian pengguna media sosial di Malaysia membuat status tentang Sijil Pelajaran Malaysia (SPM). Ramai beranggapan dengan memperolehi keputusan SPM yang baik dan cemerlang, boleh masuk universiti, dapat biasiswa, dapat kerja elok dan bergaji besar.

Namun perlu diakui dan diketahui bahawa keputusan SPM yang baik belum tentu mampu menjadi kayu ukur kehidupan seseorang pada masa akan datang.

Selama dua tahun pendidikan negara seakan terjejas berikutan pandemik yang melanda negara juga dunia. Belajar secara Pengajaran dan Pembelajaran Di Rumah (PdPR), dalam talian (online) memberikan kesan yang mencabar kepada anak-anak.

Di sinilah peranan besar ibu bapa dalam mendepani anak-anak remaja yang baru menamatkan zaman sekolah menengahnya. Ibu bapa juga perlu bersyukur bahawa anak-anak mereka sudah meningkat remaja.

Hakikatnya, peningkatan ilmu pengetahuan dan kemahiran mampu diperoleh, berlaku sepanjang masa dan kadang-kadang tidak dapat dielakkan seperti usahawan menguasai ilmu teknologi maklumat serta menghadiri bengkel perniagaan dalam talian.

Ini menunjukkan pembelajaran dan perubahan kehidupan tidak dapat dielakkan, manakala pembelajaran sepanjang hayat dapat mewujudkan serta mengekalkan sikap positif terhadap pembangunan peribadi dan profesional.

Pembelajaran sepanjang hayat menekankan proses pembelajaran berterusan dengan setiap individu berhak mendapat dan meningkatkan ilmu pengetahuan serta kemahiran melalui pendidikan formal atau tidak formal.

Ia bermula di Amerika Syarikat (AS) sekitar 1960-an, kemudiannya dipopularkan di Eropah melalui Pertubuhan Pendidikan Kebudayaan dan Saintifik Pertubuhan Bangsa-Bangsa Bersatu (UNESCO).

Bersesuaian dengan pengumuman keputusan SPM dan apa-apa juga hasil diperoleh murid, wajar diingatkan kembali mengenai hakikat pendidikan tidak terhenti selepas tamat persekolahan atau pengajian universiti, sebaliknya perlu mengiringi seseorang di sepanjang usia.

Pembelajaran sepanjang hayat boleh meningkatkan pemahaman kita terhadap dunia di sekeliling dan memberi lebih banyak peluang dalam meningkatkan kualiti hidup.

Dalam pada itu, penceramah motivasi dikenali ramai, Mohd Sukur Ibrahim menasihatkan mereka yang gagal SPM agar tidak kecewa.

“Jangan kecewa. Jangan salahkan Tuhan. Sesungguhnya setiap yang berlaku ada hikmah. Tinggal lagi, sesiapa yang tidak memandang hikmahNya, dia akan rugi selama-lamanya.

“Ada orang, kecewa dengan keputusan SPM dan terus malas belajar. Dia rugi dan dia adalah orang yang tidak mahu memandang hikmah Allah dengan sebaik mungkin.

“Tetapi bagi mereka yang memandang apa yang terjadi itu dari sudut positif, maka teguran daripada keputusan yang tidak berapa cemerlang ini, akan dilihat dan diambil secara baik.

Dia ubah dirinya menjadi lebih berdisiplin. Dia tingkatkan diri agar menjadi lebih rajin. Dia perbaiki diri agar menjadi yang lebih kuat hubungannya dengan Allah, ibu bapa dan orang di sekelilingnya,” ujarnya.

Justeru,  sebagai ibu bapa disarankan fokus pada yang positif. Sebagai ibu bapa, kita perlu memberikan sokongan positif dan meraikan pencapaian anak-anak.

Ini akan membantu membina hubungan kepercayaan dan mengatasi serangan negatif yang berterusan yang mereka bakal hadapi setiap hari. Selain itu, memberi tumpuan kepada pengisian rohani adalah penting. Bantu anak remaja ini memahami erti kehidupan yang lebih mendalam.

Antaranya melihat perkara-perkara yang dihadapi secara  realistik. Teruskan memberikan semangat dan motivasi agar mereka tetap rasa disayangi dan dihargai untuk menempuh kehidupan hari esok juga seterusnya.


Pasangan umrah sah positif Omicron di Johor

Jabatan Jabatan Kesihatan Negeri Johor mengesahkan pasangan suami isteri yang baharu pulang dari mengerjakan umrah positif varian Omicron.

Kedua-dua individu tersebut menunaikan umrah pada 4 Disember lalu dan pulang ke Malaysia menerusi Lapangan Terbang Antarabangsa Kuala Lumpur (KLIA) pada 16 Disember lalu.

Menurut Pengerusi Jawatankuasa Kesihatan dan Alam Sekitar Johor, R Vidyananthan, keputusan tersebut diperoleh selepas ujian saringan reaksi rantai polimerase (PCR) dijalankan di Pintu Masuk Antarabangsa yang dijalankan pada 16 Disember lalu dan disahkan positif pada 18 Disember lalu.

“Kini kedua-duanya sedang menjalani isolasi di rumah di Johor Bahru, selain kesemua kontak rapat kepada kedua-dua kes sudah dikenal pasti dan diberikan arahan pengasingan dan pemerhatian di rumah.

“Sampel PCR kemudiannya dihantar ke Institue Of Medical Research (IMR) bagi menjalani proses jujukan genom dan keputusan kemudiannya didapati positif Omicron.

“Susulan perkembangan terbaru ini, rakyat Johor yang pulang dari luar negara khususnya dari umrah dinasihatkan untuk mematuhi arahan kuarantin wajib yang diberikan,” katanya dalam kenyataan.

Katanya, walaupun sebahagian besar dari rakyat Johor sudah menerima vaksin, sentiasa berwaspada dengan mengamalkan kawalan kesihatan kendiri.


5,501 kes baharu, kadar jangkitan di Labuan semakin tinggi

Jumlah kes baharu dalam tempoh 24 jam sehingga 12 tengah hari tadi turun semula apabila dalam tempoh itu sebanyak 5,501 kes dilaporkan, berbanding 6,144 kes semalam.

Ketua Pengarah Kesihatan Tan Sri Dr Noor Hisham Abdullah berkata jumlah terbaharu itu menjadikan kumulatif positif sebanyak 2,614,480 berbanding sehingga semalam 2,510,029 pesakit telah sembuh.

Sementara itu, Labuan terus mencatat peningkatan dalam kadar kebolehjangkitan tertinggi apabila merekodkan Rt 1.19 berbanding sehari sebelumnya sebanyak 1.18.

Semalam, jumlah jangkitan baharu di Wilayah Persekutuan itu meningkat daripada 27 kes pada Rabu kepada 38 kes semalam, kenaikan tiga hari berturut-turut daripada tujuh kes yang dicatat pada 23 November lalu.

Sehingga semalam, Labuan mencatat 10,339 kumulatif kes positif, dengan 10,106 pesakit telah sembuh, 149 kematian dan 161 kes masih aktif.

Daripada jumlah kes aktif itu, 134 pesakit dikuarantin di rumah; 17 ditempatkan di PKRC; lapan dimasukkan ke hospital; dan dua dirawat di unit rawatan rapi (ICU) dengan seorang daripadanya memerlukan alat bantuan pernafasan.

Dr Noor Hisham memaklumkan kadar kebolehjangkitan Covid-19 pada jangkaan mengikut kes seharian semalam untuk seluruh negara adalah 0.99.

Bagi kadar kebolehjangkitan di negeri-negeri lain, lapan lagi negeri mencatat Rt melebihi 1.00.

Melaka dan Kuala Lumpur masing-masing mencatat Rt 1.06; diikuti 1.04 di Selangor dan Putrajaya; 1.03 di Kedah dan Pahang; serta 1.02 di Johor dan Perak.

Sabah, Pulau Pinang dan Terengganu masing-masing mencatat Rt 0.99; manakala Negeri Sembilan dan Kelantan 0.98; Perlis (0.93); dan Sarawak (0.80).

Untuk rekod, nilai Rt merujuk kepada tahap kebolehjangkitan sesuatu virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.0 dengan lebih ramai individu berpotensi untuk dijangkiti wabak berkenaan.


Komplot mempersulitkan naiknya PM 9?

1) Dakwaan beberapa pihak termasuk mantan Presiden Majlis Peguam, Ambiga Sreenevasan dan Naib Presiden AMANAH, Mahfuz Omar yang mempertikai sokongan bersyarat Perikatan Nasional (PN) terhadap Datuk Seri Ismail Sabri Yaakob selaku calon Perdana Menteri ke-9 Malaysia bersifat putar-belit dan hasutan.

2) Kedua-dua mereka mendakwa kononnya sokongan 50 ahli parlimen PN bagaikan tidak menepati kehendak Istana Negara yang mahukan sokongan tanpa syarat terhadap mana-mana calon Perdana Menteri.

Walhal apa yang mereka tidak perincikan ialah arahan Istana Negara itu ternyata untuk individu Ahli-Ahli Parlimen ketika mengisi surat akuan bertulis kepada Yang di-Pertuan Agong, bukannya ditujukan terhadap pendirian kumpulan politik tertentu.

3) Sepertimana rakyat di negara ini, Istana Negara juga terikat dengan Perlembagaan Persekutuan yang tidak menghalang mana-mana kelompok untuk menetapkan apa-apa syarat untuk menyokong mana-mana individu sebagai Perdana Menteri.

Bezanya sama ada syarat itu diumumkan atau tidak saja. Dan syarat pula tidak semestinya berupa ugutan. Memadai sekadar menekankan prinsip serta nasihat.

4) Saya mahu tanya Ambiga dan Mahfuz di manakah salahnya isi kandungan syarat PN terhadap Datuk Seri Ismail Sabri itu? Apakah meminta bakal Perdana Menteri supaya memilih individu yang berintegriti menyertai Kabinet itu salah?

Adakah menyeru prinsip Raja Berperlembagaan itu tidak betul? Yang pasti tiada pun ayat berbaur ugutan terhadap tuan punya badan. Kenapa pula Ambiga dan Mahfuz yang ‘sentap’?

5) Kita tahu akhir-akhir ini ada pihak yang melaungkan istilah kerajaan perpaduan dan Kabinet perang. Sungguhpun ia tidaklah melanggar undang-undang negara namun konsep tersebut tidak pula ditulis secara terperinci dalam Perlembagaan Persekutuan.

Ini kerana hanya prerogatif Perdana Menteri saja yang berhak menentukan jenis kerajaan atau Kabinet yang mahu dibentuk selagi negara ini tidak berada di bawah Mageran dan Parlimen pula masih boleh berfungsi.

6) Alasan kononnya kerajaan perpaduan atau Kabinet perang itu diperlukan demi kestabilan politik juga hanyalah retorik puak yang sebenarnya menjadi punca riuh rendah suhu politik negara ini terutamanya di Parlimen dan media-media.

Mereka yang berkomplot untuk mengoyang dan menjatuhkan kerajaan tetapi mereka yang sama juga acah-acah mahu penyatuan setelah menghidu peluang untuk ke Putrajaya.

7) Jika benar mahu membantu pemulihan negara dari masalah wabak Covid-19 dan kesan ekonomi darinya, kenapa tidak memainkan peranan selaku wakil rakyat serta pembangkang yang membina?

Kenapa dalam Parlimen dan dalam media semua usaha kerajaan dihentam belaka? Tetapi dalam waktu yang sama simpan pula niat untuk menyertai kerajaan PN atas nama kerajaan perpaduan. Ini opportunis dan munafik namanya.

8) Bagaikan terdapat suatu komplot yang senada antara pembangkang (terutamanya Pakatan Harapan) dengan beberapa NGO-NGO dan penganalisa-penganalisa politik anti-PN serta kelompok Kluster Mahkamah untuk memberi tekanan kepada Datuk Seri Ismail Sabri dan Istana Negara agar PM ke-9 nanti terpaksa akur menerima konsep kerajaan perpaduan, yakni tiada lagi pembangkang untuk proses semak imbang di Parlimen.

Apakah mereka mahu Datuk Seri Anwar Ibrahim diselitkan menjadi Timbalan Perdana Menteri Malaysia?

Dr Muhammad Faiz Bin Na’aman
Ahli Majlis Pimpinan Tertinggi
Parti Pribumi Bersatu Malaysia